ދުނިޔޭގެ އައު ރިކޯޑެއް، އެއްމާބަނޑު9ކުދިން!\nޢެއްމާބަނޑު9ކުދިން\nރިކޯޑު ބަލަހައްޓާ ފަރާތުން ދަނީ މި ރިކޯޑުގެ ސައްހަކަން ކަށަވަރު ކުރަމުން\nހުރިހާ ޚަރަދެއްވެސް ކުރަނީ މާލީގެ ސަރުކާރުން\nހުރިހާ ކުދިން ނެގީ މޮރޮކޯގެ ހަސްފަތާލެއްގައި އޮޕަރޭޝަން ކޮށްގެން\n8 މެއި 2021 | ހޮނިހިރު 22:18\nމާލީގެ އަންހެނަކަށް އެއްމާބަނޑު ނުވަ ކުދިން ވަނީ ލިބިފައި\nއެފްރިކާގެ ގައުމެއް ކަމަށްވާ މާލީގެ އަންހެނަކަށް އެއްމާބަނޑު ނުވަ ކުދިން ލިބިއްޖެއެވެ.\nމިމަހުގެ ހަތަރުވަނަ ދުވަހު މޮރޮކޯގެ ހަސްފަތާލެއްގައި ކުރި އޮޕަރޭޝަނެއްގައި އުމުރުން ފަންސަވީސް އަހަރުގެ ހަލީމާ ސީސޭގެ ބަނޑުން ނެގި ނުވަ ކުދިންގެ ހާލުވެސް ރަނގަޅު ކަމަށް މާލީގެ ހެލްތު މިނިސްޓްރީން ވަނީ ބުނެފައެވެ.\nމި އަންހެން މީހާ މޮރޮކޯއަށް ގެންދިޔައީ އަލްޓްރާސައުންޑް ޓެސްޓުތަކަށް ފަހު އޭނާގެ ބަނޑުގައި ހަތް ކުދިން ތިބި ކަމަށް ފެނުމުންނެވެ. މޮރޮކޯއަށް ފޮނުވުމުގެ ޚަރަދާއި އެހެނިހެން ޚަރަދު ބެލެހެއްޓީ މާލީގެ ސަރުކާރުންނެވެ. މިކަން ސަރުކާރުން ކޮށްދިނީ މިއީ ދުނިޔޭގެ ރިކޯޑު ވިހެއުމަކަށް ވެދާނެ ކަމަށް ލަފާކޮށްފައެވެ.\nހަލީމާ ސީސޭގެ އޮޕަރޭޝަނުގައި ހަސްފަތާލުގެ ދިހަ ޑޮކްޓަރުންނާއި ފަންސަވީސް އެހީތެރިން ބައިވެރިވިއެވެ. އަލްޓްރާސައުންޑް ޓެސްޓުން ދެއްކި އަދަދަށްވުރެ ދެ ކުދިން އިތުރުވުމުން އެންމެންވެސް ތިބީ ވަރަށް ހައިރާންވެފައެވެ. އަދި އުފާވެސް ވެފައެވެ. އުފާކުރީ މަންމަޔާއި ތުއްތު ނުވަ ކުދިންގެ ހާލުވެސް ރަނގަޅު ކަމަށް ފެނުމުންނެވެ.\nއެއްމާބަނޑު ނުވަ ކުދިންގެ ތެރޭގައި ހިމެނެނީ ފަސް އަންހެން ކުދިންނާއި ހަތަރު ފިރިހެން ކުދިންނެވެ. އޮޕަރޭޝަނެއް ކޮށްފައި މިހުރިހާ ކުދިން ނެގީ އަދި ދުވަސް ނުފުރެނީސް ކަމަަށްވާތީ ބައެއް ކުދިންގެ ބަރުދަން ހުރީ ވަރަށް ދަށުގައެވެ. އެހެންވީމާ މިހުރިހާ ކުދިން ދެތިން މަހަށް ހަސްފަތާލުގައި ބައިތިއްބަން ޖެހޭނެ ކަމަށް ޑޮކްޓަރުން ވަނީ ބުނެފައެވެ.\nމިއީ ދުނިޔޭގެ ތާރީޚުގައިވެސް އެއްމާބަނޑު ނުވަ ކުދިން އުފަންވުމުގެ ތިންވަނަ ހާދިސާއެވެ. އެކަމަކު ދުނިޔޭގެ ރިކޯޑު ކަމަށް ފޮތުގައި އޮތީ އެއްމާބަނޑު 8 ކުދިން ވިހޭ އެމެރިކާގެ ނާދިޔާ ސުލައިމާނޭ ކިޔުނު އަންހެނެއްގެ ވާހަކައެވެ. އޭނާ އެއްމާބަނޑު 8 ކުދިން ވިހެއީ 2009 ގައެވެ. އެ ހުރިހާ ކުދިންވެސް ދުނިޔޭގައި އެބަތިއްބެވެ.\nގިނެސް ބުކް އޮފް ވޯލްޑް ރިކޯޑްސްގެ ފަރާތުން މިހާރު ދަނީ އައު ރިކޯޑުގެ ސައްހަކަން ކަށަވަރު ކުރުމުގެ މަސައްކަތް ކުރަމުން ކަމަށް އެނގިފައިވެއެވެ.\nއެފްރިކާ ކޮމަން ހެލްތު\nޔޫގަންޑާގެ ޓްރާންސްޕޯޓް މިނިސްޓަރަށް ދިން ބަޑީގެ ހަމަލާގައި ދަރިކަނބަލުން އަވަހާރަވެއްޖެ\nއަލިފާން ފަރުބަދައެއް ގޮވާތީ އެތައް ހާސްބަޔަކު ރައްކާތެރި ހިސާބުތަކަށް\n16 އަނބީންނާއި 151 ކުދިން އެބަތިބި، އަދިވެސް ބޭނުންވަނީ އިތުރުކުރަން


Maru commission ge massala thakugai dhauvaa nukurevenvee sababeh gaboolu kuran dhathi: Raees Nasheed\nމަޖިލީހުގެ ރައީސް މުހައްމަދު ނަޝީދު--\nމަރުކޮމިޝަންގެ މައްސަލަތަކުގައި ދައުވާ ނުކުރެވެންވީ ސަބަބެއް ނެތް: ރައީސް ނަޝީދު\n01 ޖުލައި 2020 - 10:24:36\nމަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ތަހުގީގު ކުރާ ކޮމިޝަނުން މިހާތަނަށް ބަލާ ނިމިފައި ހުރި މައްސަލަތަކުގައި ދައުވާ ނުކުރެވެންވީ ސަބަބެއް ގާބޫލުކުރަން ދަތިކަމަށް މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވެއްޖެ އެވެ.\nޖުޑިޝަލް ސާވިސް ކޮމިޝަން (ޖޭއެސްސީ) އިން މަޖިލީހަށް ސިޓީ އެއް ފޮނުވާފައިވާއިރު، ރައީސް ނަޝީދު ވިދާޅުވީ ޖޭއެސްސީގެ ސިޓީ އިންވެސް ހާމަވަނީ ހެކީގެ އެކި ކަންކަމުގައި މައްސަލަތަކެއް ކުރިއަށް ނުގެންދެވި އެބަހުރި ކަމަށެވެ.\nއޭގެތެރެއިން މަރުކޮމިޝަނުގެ ކަންކަން ފާހަގަކުރެވޭކަމަށް ރައީސް ނަޝީދު ވިދާޅުވި އެވެ. އެގޮތުން މަރުތަކުގެ މައްސަލަތެއްގައި ހަތަރު ސިއްރު ހެއްކޮށް މަރު ކޮމިޝަނަށް ކަން ހިނގާދިޔަ ގޮތުގެ ބަޔާނެއް ދީފައިވާކަމަށް ރައީސް ނަޝީދު ވިދާޅުވި އެވެ. އަދި އެ ރައްދުވާ ނުވަތަ ތުހުމަތުވާ ފަރާތްތައް ރާއްޖެއިން ބޭރުގައި ތިއްބިނަމަވެސް ހެކި ބަސް ސިއްރުން ނަމަވެސް ނުވަތަ ފާޅުގައި ނަމަވެސް ދިނުމަށް އެ ފަރާތަކުން ޖެހިލުންވާކަމަށެވެ.\nރައީސް ނަޝީދު ވިދާޅުވީ ހެކިބަސް ދިނުމަކީ ރައްޔިތުން ކުރަންޖެހޭ ކަމެއްކަމަށެވެ. އަދި ޝަރީއަތުން ތެދުބަހުން ކަމެއްގައި ވާހަކަދައްކަން ބުނުމުން ތެދުބަހުން އެވާހަކަ ދައްކަންޖެހޭނެ ކަމަށްވެސް ވިދާޅުވި އެވެ. އަދި މަރުކޮމިޝަންގެ މައްސަލަތަކުގައި ކުރަންޖެހޭ ދައުވާތައް ނުކުރެވެންވީ ސަބަބެއް ގަބޫލުކުރަން ދަތިކަމަށް ރައީސް ނަޝީދު ވިދާޅުވި އެވެ.\nރައީސް ނަޝީދުމަރު ކޮމިޝަން\nއަދީބު މިނިވަންވީ މައްސަލަ ބެލި ގާޒީގެ "ގަމާރު" ކަމުން!\nމަރު ކޮމިޝަން އުވާލަން ޖެހޭ: ރައީސް ނަޝީދު\nޗައިނާ ސަފީރުގެ ހޫނު ރައްދެއް ރައީސް ނަޝީދަށް\nގަވާއިދާ ހިލާފަށް އުޅޭ މީހުން ނުރުހުމުގައި ފޮނުވާ ނުލެވޭނެ: ނަޝީދު


Lobin furigenva zavajy haytheh hodhani kihineh? - TrendingRED\n31 އޮކްޓޯބަރ 2017 - 18:00\nޒަވާޖީ ހަޔާތެއްގެ ރަނގަޅު ފެށުމަކީ ރަނގަޅު ބައިވެރިއެކެވެ. އެ އެޅުނު ރަނގަޅު ފާލާއިއެކު ލޯތްބާއި އަޅަލުމުގެ ފާލެއް އަޅައިފިނަމަ ޒަވާޖީ ހަޔާތުގައި ނިކުންނާނެ ބޮޑެތި މައްސަލަތަކެއް ނުހުންނާނެވެ. އެކެއްގެ އިހުސާސާއި ޖަޒްބާތާއި އެކަކު އެދޭ ކަންތައްތަކާއި ނޭދޭ ކަންތައްތައް އެ ދެމަފިރިއަކަށް އެނގިގެންދަނީ މި ލޯތްބާއި އަޅާލުމުގެ ތެރެއިންނެވެ. ނަމަވެސް ގިނަ ދެމަފިރިންނަކަށް މިފާލު ހޯދައިގަންނަން ނޭގެއެވެ.\nފިރިއަކު އޭނާގެ އަނބިމީހާއަށް ތެދުވެރިވެ ވަފާތެރިވެ، އިހުތިރާމްކޮށްފިނަމަ އޭނާގެ އަންބަކު އޭނައަށް ޤަދަރުކޮށް އިހްތިރާމްކޮށް ލޯބި ދޭނެއެވެ. ނުވަތަ ލޯބީގެ އިތުރުވާނެއެވެ. މި ވަފާތެރިކަމާއި ތެދުވެރިކަމަކީ އަނބިމީހާ ބަލިވެ އުޅޭކަމުގައިވަނީނަމަ ނުވަތަ މަސައްކަތްނުކުރެވޭ ކަމުގައިވަނީނަމަ އެނާއަށް އަޅާލުމަށް ހިތް މަޖުބޫރުކުރުވުމެވެ. އަނބިމިހާ ދެރަވެ ހުރެއްޖެކަމުގައިވަނީނަމަ އޭނާ އުފާކޮށްދިނުމަށް ހިތް މަޖުބޫރުކުރުވުމެވެ. ފިރިމީހާގެ އާޢިލާގެ މީހުންގެ ކިބައިން އުދަގޫ ވާނަމަ އޭނާ ހިމާޔަތްކޮށްދިނުމަށް ހިތްމަޖުބޫރުކުރުމެވެ އަނބިމީހާ ރިވެތި ގޮތުގައި އޭނާއަށްޓަކައި ހޭދަކުރުމަށް އޭނާ އެދިއްޖެނަމަ ވީވަރަކުން އެކަނބުލޭނގެއަށްޓަކައި ހޭދަކުރުމެވެ.\nފިރިމީހާއެކޭ އެއްފަދައިން އަނބިމީހާވެސް ފިރިމީހާއަށްޓަކައި އޮންނަނަންޖެހޭ ވަފާތެރިކަމާއި ޤަދަރު އޮންނަން ޖެހެވެ. އެއީ ފިރިމީހާ ގެއިން ބޭރުގައި އުޅެ ގެއަށް ވަންނަ ހިނދު އުފެދޭ ޝަކުވާތަކަށް ކެތްތެރިވުމެވެ. ނުވަތަ ރީތި ގޮތުގައި ކިޔައިދިނުމެވެ. ފިރިމީހާ ކަމަކާއި ކަންބޮޑުވެފައި ހުރިނަމަ ހިތްވަރުދިނެމެވެ. ދަރިންގެ ކުރިމަތީގައި ނުވަތަ ރައްޓެހިންގެ ކުރިމަތީގައި ފިރިމީހާގެ އަގު ހިފެހެއްޓުމެވެ.\nކޮންމެއަކަސް ލޯތްބަކީ މިއެވެ. ލޯބީގެ ދާނެއް ފެނިގެން ދިޔުމަށް މިކަންތައްތައް ވަރަށް މުހިންމެވެ. ލޯބީގެ ދާނަކީ މިކަންތައްތަކުން ބޭރުގައި ކުރެވޭ ބޭކާރު ހަރަދުތަކާއި ބޭކާރު ކަންތައްތަކެއް ނޫން ކަން ދެނެގަންނަންވާނެއެވެ. ދެމީހަކު އަދާކޮށްދޭންޖެހޭ ޒިންމާއަކީ ލޯބި އިތުރުވެ ރަގަނޅު ފާލަކަށް މަރުހަބާކިޔާކަމެކެވެ.


Barcelona ah faadukiyun insaafuverieh noon: coach | Mihaaru\n29 އެޕްރީލް 2018 - 13:19\nކުރިން އެތުލެޓިކް ބިލްބާއޯ އަށް އިރުޝާދުދިން ވަލްވޭޑޭ މި ސީޒަނުގައި ބާސެލޯނާއާ ހަވާލުވުމަށް ފަހު ވަނީ ސްޕެނިޝް ކޮޕަ ޑެލް ރޭ ކާމިޔާބު ކޮށްފަ އެވެ. ސްޕެނިޝް ލީގުގައި މިރޭ ރަށުން ބޭރުގައި ޑިޕޯޓިވޯ އަތުން މޮޅުވެއްޖެނަމަ ބާކީ ހަތަރު މެޗު އޮއްވައި ބާސެލޯނާ އަށް ލީގު ކަށަވަރުވާނެ އެވެ.\n"އަހަރެން މި ޓީމާ ހަވާލުވިއިރު ވެސް ވަރަށް ޕްރެޝަރު ބޮޑުވާނެކަން އެނގޭ. އެކަމަކު މިހާތަނަށް ކުރެވުނު މަސައްކަތާ މެދު ހިތްހަމަ ޖެހޭ،" ވަލްވޭޑޭ ބުންޏެވެ.\nބާސެލޯނާ މި ސީޒަނުގެ ތިން މުބާރާތުގެ ތެރެއިން ދެ މުބާރާތް ކާމިޔާބުކުރިއިރު، ޗެމްޕިއަންސް ލީގުގެ ކުއާޓާ ފައިނަލުން ކެޓީ އިޓަލީގެ ރޯމާ އަތުންނެވެ. ފުރަތަމަ ލެގުގައި 4-1 އިން ރޯމާ އަތުން ބާސެލޯނާ މޮޅުވުމުން އެ ޓީމަށް ސެމީގެ ޖާގަ ކަށަވަރުވެފައިވާ ކަމަށް ގިނަ ބަޔަކަށް ގަބޫލުކުރެވުނެވެ. އެކަމަކު ދެ ވަނަ ލެގުގައި ރޯމާ އަތުން 3-0 އިން ބަލިވެ ބާސެލޯނާ ކެޓިއިރު، މިއީ ކުއާޓާ އިން ބާސެލޯނާ އަށް ޗެމްޕިއަންސް ލީގު ޖެހިޖެހިގެން ނިމުނު ތިން ވަނަ އަހަރެވެ.\n"ހުރިހާ ޓެސްޓަކުން އަހަރެން އާއި ފާސްވަމުން. އެކަމަކު އެންމެ ޓެސްޓަކުން ފެއިލްވާއިރަށް ވަރަށް ބޮޑެތި ފާޑުކިޔުން އައިސްފި. މިއީ މި ވަޒީފާގެ މުހިއްމުކަން އެނގޭނެ މިންވަރެއް. އެކަމު އަމާޒުވާ ހުރިހާ ފާޑުކިޔުން އިންސާފުވެރިއެއް ނޫން. ތިން މުބާރާތުގެ ތެރެއިން ދެ މުބާރާތް އަހަރެމެންނަށް ލިބޭނެ ކަމުގެ ޔަގީންކަން އެބައޮތް،" ވަލްވޭޑޭ ބުންޏެވެ.\nހުރިހާ ފާޑުކިޔުންތަކަކާ އެކު ވެސް ކުރިއަށްދާން ބޭނުންވާ ކަމަށާއި އަމާޒަކީ މެޗަކުން ބަލިނުވެ ރެކޯޑަކާ އެކު ލީގު ނިންމާލުން ކަމަށެވެ.\nމި ސީޒަނަށް ފަހު ބާސެލޯނާ ދޫކޮށްލަން ނިންމާފައިވާ ތަޖުރިބާކާރު މިޑްފީލްޑަރު އަންދްރެސް އިނިއެސްޓާ އަށް އެންމެ ފަހު މެޗުތަކުގައި ކުޅުމުގެ ފުރުސަތު ދެވެން އޮތް އެންމެ ބޮޑަކަށް ދޭނެ ކަމަށް ވަލްވޭޑޭ ވަނީ ބުނެފަ އެވެ.\nޑިޕޯޓިވޯ ދަނޑުގައި މިރޭ ބާސެލޯނާއާ ދެކޮޅަށް ކުޅޭ މެޗު ފަށާނީ ރާއްޖެ ގަޑިން 23:45 ގަ އެވެ.\nހައި ކޯޗް އެހެން ކިޔާ ފާޑުތަކާ އަޅާނުލާ......... ޓީމާއެކު ކުރިޔަށްދޭ....... އަހަރެމެނއ މިތިބީ ކޯޝްގެ ފަހަތުގައި\nކިއްކުރާނީ ކޯޗް. ތިއީ ދުނިޔޭގެ އާދަ


އަނބިމީހާ، ފިރިމީހާއަށް މަކަރު ހަދާކަން ފަޅާ އެރީ ގޫގުލް އާތުގެ ސަބަބުން |\nއަނބިމީހާ، ފިރިމީހާއަށް މަކަރު ހަދާކަން ފަޅާ އެރީ ގޫގުލް އާތުގެ ސަބަބުން\nމިއީ ޓެކްނޮލޮޖީގެ ޒަމާނެވެ. ގިނަ ކަންތައްތައް ކޮށް، ގިނަ ކަންތައްތައް ހޯދުމަށްވެސް ބޭނުންކުރާ ވަސީލަތަކީ އެއީއެވެ. މިކަންކަމުގެ އިތުރުން، ކަންކަން ފަޅާއަރުވާލުމަށްވެސް ޓެކްނޮލޮޖީ އަށްވުރެ ވަކިން މޮޅު ވަސީލަތެއް މިހާރު ނެތެވެ. ލޯ މަތިން ފެނިފައިވާ އެތައް ކަމަކަށް ވިސްނާލުމުން، މިކަން ވަރަށް ރަނގަޅަށްވަނީ ހާމަވެގެން ގޮސްފައެވެ.\nއެގޮތުން، ދާދިފަހުން، ފިރިއަކަށް، އޭނާގެ އަންހެނުން މަކަރު ހަދަމުންދާކަން ފަޅާ އަރުވާލެވިފައިވަނީ ޓެކްނޮލޮޖީގެ ޒަރީއާއިންނެވެ. އެއީ، މީގެކުރިންވެސް އެފަދަ އެތައް ކަމެއް ފަޅާ އަރުވާލާފައިވާ “ގޫގުލް އާތު” ގެ ޒަރީއާއިންނެވެ.\nޕެރޫގެ ނޫހެއްކަމުގައިވާ “ލަ ކްރޮނިކާ” އިން ބުނެފައިވާ ގޮތުގައި، އެކަން ހިނގާފައިވަނީ އެޤައުމުގައެވެ. އެނޫހުން އިތުރަށް ބުނެފައިވާ ގޮތުގައި، ގޫގުލް އާތު މެދުވެރިކޮށް އެމީހާ އެޤައުމުގެ އެކި ތަންތަން ބަލަމުން ގޮސްފައިވަނީ އަނބިމީހާއާއެކު ޗުއްޓީއަށް ދިއުމަށް އެންމެ އެކަށީގެންވާ ތަނެއް ހޯދުމުގެ ބޭނުމުގައެވެ. އެހެންނަމަވެސް، މިގޮތަށް ތަންތަން ހޯދަމުން ދަނިކޮށް އަޅައިގަތީ ފަރިތަ މޫނެކެވެ.\nގޫގުލް އާތު މެދުވެރިކޮށް ތަންތަން ބަލަމުންދަނިކޮށް ދަންނަ މޫނެއް އަޅައިގަނެފައިވާއިރު، އެއީ އޭނާގެ އަންހެނުންނެވެ. އަންހެނުން އެވަގުތު ހުރީ އެހެން މީހަކާ އެކުގައެވެ. އެއީ، އޭނާ ވަގަށް ރައްޓެހިވެގެން އުޅޭ މީހާއެވެ.\nމިކަންތައްތައް ފަޅާ އެރުމުން، ފިރިމީހާއަށް މަކަރު ހެދިކަމަށް އަންހެން މީހާ އެއްބަސްވެފައިވެއެވެ. މިކަމުގެ ސަބަބުން ދެ މީހުންގެ ހަޔާތުގެ ގޮށް މޮހާލާމ ވަރިވެފައިވާކަމަށްވެސް ލަ ކްރޮނިކާ ނޫހުން ބުނެފައިވެއެވެ.\nފިރިމީހާއަށް ގޫގުލް އާތު މެދުވެރިކޮށް ފެނުނު މަންޒަރުތައް އޭނާވަނީ ފަހުން ހާމަކޮށްފައެވެ. އެހެންނަމަވެސް، މި ދެމީހުންގެ އެހެން އެއްވެސް މައުލޫމާތެއް މީޑިޔާގައި ހާމަކޮށްފައި ނުވެއެވެ.


ޗެތުރީގެ ގޯލުން އިންޑިއާއަށް މުބާރާތުގެ ފުރަތަމަ މޮޅާއެކު އުންމީދެއް – Haftha\nTue, 18 January, 2022, 2:41 am\nޗެތުރީގެ ގޯލުން އިންޑިއާއަށް މުބާރާތުގެ ފުރަތަމަ މޮޅާއެކު އުންމީދެއް\nއޮކްޓޯބަރ 10, 2021\nސާފް ޗެމްޕިއަންޝިޕުގައި މިރޭ ކުޅުނު މެޗުގައި 1-0 އިން ނޭޕާލް ބަލިކޮށް އިންޑިއާ އިން މުބާރާތުގެ ފުރަތަމަ މޮޅު ހޯދައިފި އެވެ.\nލީގު ބުރަކަށްފަހު އެންމެ ގިނަ ޕޮއިންޓު ހޯދާ ދެ ޓީމު ފައިނަލުގައި ކުޅޭ ގޮތަށް ކުރިއަށްދާ މިފަހަރުގެ މުބާރާތުގައި އިންޑިއާ އިން މިހާތަނަށް ތިން މެޗު ވަނީ ކުޅެފަ އެވެ. އެގޮތުން ބަންގްލަދޭޝް އާއި ސްރީ ލަންކާއާ ދެކޮޅަށް ކުޅުނު މެޗުންވެސް އިންޑިއާއަށް ލިބުނީ ޕޮއިންޓެކެވެ.\nއެހެންކަމުން މިރޭ އިންޑިއާ އިން ހޯދި ފުރަތަމަ މޮޅާއެކު، އެ ޓީމު މިހާރު އޮތީ ފަސް ޕޮއިންޓާއެކު ތާވަލްގެ ތިން ވަނައިގަ އެވެ. ނޭޕާލްއާއި ރާއްޖެއަށްވެސް ހަ ޕޮއިންޓު ލިބިފައިވާ އިރު، ގޯލުގެ ތަފާތުން އެއްވަނައިގައި އޮތީ ރާއްޖެ އެވެ. ބަންގްލަދޭޝް އޮތީ ހަތަރު ޕޮއިންޓާއެކު ތާވަލްގެ ހަތަރު ވަނައިގަ އެވެ. ހަތަރު މެޗުން އެއް ޕޮއިންޓު ލިބުނު ލަންކާ ވަނީ މުބާރާތުން ކަޓައިފަ އެވެ.\nއެހެންކަމުން މި ބުރުގައި ހަތަރު ޓީމަށްވެސް ފައިނަލުގެ ފުރުސަތު އަދި އެބައޮތެވެ.\nއެގޮތުން ލީގު ބުރުގެ ފަހު މެޗުގައި އިންޑިއާއާއި ރާއްޖެ ބައްދަލުކުރާ އިރު، ނޭޕާލް ނުކުންނާނީ ބަންގްލަދޭޝްއާ ދެކޮޅަށެވެ. އެ މެޗުތައް އެއްވަރުކޮށްލައިގެންވެސް ރާއްޖެއާއި ނޭޕާލަށް މުބާރާތުގެ ފައިނަލުން ޖާގައެއް ލިބޭނެ އެވެ.\nގަލޮޅު ރަސްމީ ބޯޅަދަނޑުގައި މިރޭ ކުޅުނު މެޗުގެ ފުރަތަމަ ހާފުގައި މެޗު ކޮންޓްރޯލް ކޮށްގެން ގިނަ ހަމަލާ އުފެއްދީ އިންޑިއާ އިންނެވެ. އަދި އިންޑިއާގެ ކެޕްޓަން ސުނިލް ޗެތުރީގެ ފަރާތުން ނުރައްކާތެރި ދެ ހަމަލާއެއް ފެނުނެވެ.\nއެގޮތުން ހަނި އޭންގަލުން ޗެތުރީ ނޭޕާލްގެ ގޯލަށް ފޮނުވާލި ބޯޅަ، ގޯލްކީޕަރު ކިރަން ދިފާއު ކުރި އިރު، މެޗުގެ 34 ވަނަ މިނެޓުގައި، އިންޑިއާގެ ބްރެންޑަން ފެނާންޑޭސް، އޭރިޔަ ތެރެއިން ގޯލުގެ ކުރިމައްޗަށް ތިރިތިރިން ހުރަސްކޮށްލި ބޯޅައިން އިންޑިއާއަށް ލީޑު ނަގައިދޭން ޗެތުރީއަށް ރަނުގެ ފުރުސަތެއް ލިބުނެވެ. ނަމަވެސް އޭރިއާ ތެރޭގައި ހުސްކޮށް ހުރެފައި ފޮނުވާލި ބޯޅަ ދިޔައީ ދަނޑިކައިރިން ބޭރަށެވެ.\nދެވަނަ ހާފުވެސް އިންޑިއާ އިން ފެށީ ނުރައްކާ ކުރަމުންނެވެ. އެގޮތުން އިންޑިއާގެ ޔާސިރު މުހައްމަދު ޕެނަލްޓީ އޭރިއާ ތެރެއަށް ހުރަސްކޮށްލި ބޯޅައެއް، މަންވީރު ބޮލުން ފޮނުވާލި ނަމަވެސް ނޭޕާލްގެ ގޯލްކީޕަރު ކިރަން ވަނީ އެ ބޯޅަ މަތަކޮށްފަ އެވެ. އަދި ފަހުން އޭރިއާ ތެރެއިން ޗެތުރީ މުޅިން ހުސްކޮށް ހުރެ، ބޮލުން ފޮނުވާލި ބޯޅަ ދިޔައީ ގޯލުގެ ދަނޑިމަތިން ބޭރަށެވެ.\nމެޗުގައި ފެނިގެންދިޔަ ހަމައެކަނި ގޯލު ޖެހީ މެޗުގެ 82 ވަނަ މިނެޓުގަ އެވެ. ޗެތުރީ އެ ގޯލު ޖެހީ ނޭޕާލްގެ ޕެނަލްޓީ އޭރިއާ ތެރޭ ހުސްކޮށް ހުއްޓައި ލިބުނު ބޯޅައެއް ގޯލަށް ފޮނުވާލައިގެންނެވެ. މި ގޯލަށްފަހު، މެޗުގެ ފަހުކޮޅު ނޭޕާލުން ކުރިއަށް ޖެހި، މެޗުގެ ނަތީޖާ އެއްވަރުކުރަން މަސައްކަތް ކުރިތަން ފެނުނެވެ. ނަމަވެސް ގޯލެއް ޖެހޭ ގޮތެއް ނުވި އެވެ.\nފާހަގަ: ކުޅިވަރު, ފުޓްބޯޅަ, ސާފް ޗެމްޕިއަންޝިޕް 2021


SunOnline: Gaumee Shipping line ge furathama boat ana hafthaa Raajje ah\nގައުމީ ޝިޕިންލައިންގެ ފުރަތަމަ ބޯޓް އަންނަ ހަފްތާ ރާއްޖެއަށް\nއަހުމަދު މިޒްޔާލް 25 Mar 2020, 23:16\nއަލަށް އުފެއްދި ގައުމީ ޝިޕިން ކުންފުނި މޯލްޑިވްސް ސްޓޭޓް ޝިޕިން (އެމްއެސްއެސް)ގެ ފުރަތަމަ ބޯޓް މި މަހުގެ 30 ވަނަ ދުވަހު ރާއްޖެ އަންނާނެ ކަމަށާއި 700 ކޮންޓެއިނަރުގެ ޖާގައެއް ލިބޭނެ ކަމަށް އެމްއެމްއެސްގެ މައި ކުންފުނި އެސްޓީއޯއިން ބުނެފި އެވެ.\nއެމްއެސްއެސްގެ ފުރަތަމަ ބޯޓު މި މަހުގެ 30ވަނަ ދުވަހު ރާއްޖެއަށް އަންނާނެ ކަމަށް މިއަދު ހަވީރު ކޮވިޑް19އާ ގުޅޭގޮތުން ބޭއްވި ނޫސްވެރިންގެ ބައްދަލުވުމުގައި ރައީސް އިބްރާހިމް މުހައްމަދު ޞާލިހު ވަނީ އިއުލާނު ކުރައްވާފަ އެވެ.\nއެމްއެސްއެސްއަކީ އެސްޓީއޯގެ ދަށުން ހިންގާ ސަބްސިޑަރީ ކުންފުންޏެކެވެ.\nމިކަމާ ގުޅޭގޮތުން އެސްޓީއޯގެ ޖެނެރަލް މެނޭޖަރު. ފިއުލް، ލޮޖިސްޓިކްސް އެންޑް ކޮންސްޓްރަކްޝަން އަބްދުލް ވާހިދު މޫސާ "ސަން"އަށް ވިދާޅުވީ ފުރަތަމަ ގެންނަ ބޯޓަކީ 700 ކޮންޓެއިނަރު އުފުލޭވަރުގެ ބޯޓެއް ކަމަށެވެ.\n"މި މަހުގެ 30 ހިސާބުގައި ބޯޓު އަންނާނެ. ދެ ތިން ދުވަހުގެ ތަފާތެއް ވެސް އައިސްދާނެ. ފުރަތަމަ ބޯޓަކީ 700 ކޮންޓެއިނަރު ބަރުކުރެވޭ ވަރުގެ ބޯޓެއް. މި ޝިޕިން ލައިނުން މުދާ ގެނައުމުގެ ފުރުސަތު އާންމުކޮށް ހުޅުވާލާނެ." ވާހިދު ވިދާޅުވި އެވެ.\nމީގެ ކުރިން ވާހިދު ވިދާޅުވީ މި ޝިޕިން ލައިން ފަށައިގަންނައިރު މަހަކު ދެ ދަތުރު ކުރަން މަސައްކަތް ކުރަމުންދާ ކަމަށެވެ.\nމިއަދުގެ ޕްރެސްގައި ރައީސް ޞާލިހު ވިދާޅުވީ ރާއްޖެ އޮތީ ފަތުރުވެރިކަމަށް ވަރަށް ބޮޑަށް ބަރޯސާވެފައި ކަމަށާއި އެކަން ބަދަލު ކުރުމަށް އެހެން ސިނާއަތްތަކަށް އިންވެސްޓު ކުރަން ޖެހޭ ކަމަށެވެ.\nއެގޮތުން މި ޝިޕިން ލައިނަށް އިންވެސްޓު ކުރުމަކީ އޭގެ ތެރެއިން މުހިންމު އެއް މަސައްކަތް ކަމަށާއި މިކަމުގައި ކުރިން ރާއްޖޭގެ ފަހުރުވެރި ތާރީހު އަލުން އިޔާދަކުރައްވާނެ ކަމަށް ރައީސް ޞާލިހު ވިދާޅުވި އެވެ.\nއެސްޓީއޯއިން ޝިޕިންގެ ހިދުމަތް ފަށައި، އެ ވިޔަފާރީގެ ތެރެއަށް ވަންނައިރު، އެކުންފުނިންޏަކީ އެންމެ ގިނައިން ރާއްޖެއަށް މުދާ އެތެރެކުރާ ކުންފުންޏެވެ.\nއެމްއެސްއެސްގެ ހިދުމަތާއެކު އެސްޓީއޯއާއި އެހެން ވިޔަފާރިތަކަށް ވެސް ރާއްޖެއަށް މުދާ އެތެރެކުރުމުގައި މިހާރަށް ވުރެ ލުއިފަސޭހަ ގޮތްތަކެއް ފަހިވެގެންދާނެ ކަމަށް އެސްޓީއޯއިން ބުނެ އެވެ.


Roadha ah Male' gai3miskiy hulhuvaane: Minister | Mihaaru\nސަލްސާ ރެސްޓޯރެންޓު ކައިރީގައި ހުންނަ ފައިފުހޭ މިސްކިތުގެ މަސައްކަތްތައް ކުރިއަށްދަނީ: އެ މިސްކިތް ހަދަނީ އަމިއްލަ ކުންފުންޏަކުން.-- ފޮޓޯ: ހުުސެއިން ވަހީދު/ މިހާރު\nރޯދައަށް މާލޭގައި ތިން މިސްކިތް ހުޅުވާނެ: މިނިސްޓަރު\n17 އެޕްރީލް 2019 - 14:49 36 comments\nއަންނަ މަހު ފަށާ މި އަހަރުގެ ރޯދަ މަހަށް މާލޭގެ ސަރަހައްދުގައި ތިން މިސްކިތް ހުޅުވާނެ ކަމަށް އިސްލާމިކް މިނިސްޓަރު ޑރ. އަހުމަދު ޒާހިރު މިއަދު ވިދާޅުވެއްޖެ އެވެ.\n"މިހާރު" އަށް ދެއްވި އިންޓަވިއުއެއްގައި މިނިސްޓަރު ވިދާޅުވީ މި ރޯދަ މަހާ ދިމާކޮށް މުޅި ރާއްޖޭގައި އަލަށް އަށް މިސްކިތެއް ހުޅުވާނެ ކަމަށެވެ. އޭގެ ތެރޭގައި މާލޭގެ މާވެޔޮ މަގުގައި ހުންނަ ބަހާއުއްދީން މިސްކިތާއި، ސަލްސާ ރޯޔަލް ކައިރީގައި ހަދާ މުހައްމަދު ޖަމީލް މިސްކިތް، މަޝްހޫރު ނަމުން ނަމަ ފައިފުހޭ މިސްކިތް ހިމެނެ އެވެ.\nވިލިމާލޭގައި އަލަށް ހެދި މިސްކިތް މިއަދު ރައީސް އިބްރާހިމް މުހައްމަދު ސޯލިހު ހުޅުއްވައިދެއްވާނެ އެވެ.\nޑރ. ޒާހިރު ވިދާޅުވި ގޮތުގައި މާވެޔޮ މިސްކިތް ހުޅުވޭވަރު ވާނީ ރޯދައިގެ ފުރަތަމަ ހަފުތާގެ ތެރޭގަ އެވެ.\nއިސްލާމިކް މިނިސްޓަރު ޑރ. ޒާހިރު، "މިހާރު" އަށް މިއަދު އިންޓަވިއުދެއްވަނީ.-- ފޮޓޯ: ނިޝާން އަލީ/ މިހާރު\nއަމިއްލަ ކުންފުންޏަކުން މީގެ ތިން އަހަރު ކުރިން ފަސް ބުރިއަށް ހަދަން ފެށި އެ މިސްކިތުގެ މަސައްކަތް ލަސްވީ، މިނިސްޓަރު ވިދާޅުވި ގޮތުގައި، އެތަނުގައި ހުރި ކަރަންޓު ބޯޑުތައް ނުނެގިގެންނެވެ. ނަމަވެސް މަސައްކަތް ފެށުމާ އެކު ހަލުއިކަމާ އެކު ކުރިޔަށް ދާ ކަމަށް ވިދާޅުވި އެވެ.\nދާ ޖަހައި ބަންދުކޮށްފައި ހުރުމުން ބޭރުން ބަލާއިރު މިސްކިތުގެ ސިފަ އަދި ނުފެނުނަސް، މިނިސްޓަރު ވިދާޅުވީ، އެތަނުގައި މިހާރު ކުރަަމުން އަންނަނީ އެންމެ ފަހުގެ މަސައްކަތްތައް ކަމަށެވެ.\n"ފިނިޝިން މަސައްކަތްތައް ނިންމައި ރޯދައިގެ ފުރަތަމަ ހަފުތާގައި މިސްކިތް ހުޅުވޭނެ ކަމަށް މި އުއްމީދުކުރަނީ،" މާވެޔޮ މިސްކިތާ ގުޅޭ ގޮތުން ޑރ. ޒާހިރު ވިދާޅުވި އެވެ.\nމާވެޔޮ މިސްކިތް ހެދުމުގެ މަސައްކަތް ކުރިއަށް ދަނީ: ރޯދަމަހުގެ ފުރަތަމަ ހަފުތާގައި ހުޅުވޭވަރުވާނެ ކަމަށް ލަފާކުރޭ .-- ފޮޓޯ: ހުސެއިން ވަހީދު/ މިހާރު\nމާވެޔޮ މިސްކިތުގައި އެއްފަހަރާ ގާތްގަނޑަކަށް 1800 އެއްހާ މީހުންނަށް ނަމާދުކުރެވޭނެ އެވެ. އަދި މިސްކިތުގައި އަންހެނުންނަށް ހާއްސަ ބައެއް ވެސް ހިމެނެ އެވެ.\nމިސްކިތުގެ ޓެރަސް މަތީގައި ދީނީ މައުލޫމާތު ދިނުން ފަދަ ހަރަކާތްތައް ބޭއްވޭނެ ކަމަށް މިނިސްޓަރު ވިދާޅުވި އެވެ.\nއަމިއްލަ އެހެން ކުންފުންޏަކުން މީގެ 18 މަސް ކުރިން ހަތަރު ބުރިއަށް ހަދަން ފެށި ފައިފުހޭ މިސްކިތް، ރޯދައިގެ ކުރިން ހުޅުވޭނެ ކަމަށް ލަފާކުރެވެ އެވެ. މި މިސްކިތުގައި އެއްފަހަރާ 1100 އަށް ވުރެ މީހުންނަށް ނަމާދުކުރެވޭނެ އެވެ.\nއިތުރު ލިޔުންތައް މިސްކިތްތައް އިސްލާމިކް މިނިސްޓްރީ ޑރ. އަހުމަދު ޒާހިރު، އިސްލާމިކް މިނިސްޓަރު ރަމަޟާން 2019 މާލެ އިސްލާމިކް މިނިސްޓަރު ދީން ވިލިމާލެ\nވިލިމާލޭގައި ހެދި މިސްކިތް ރައީސް ހުޅުއްވައި ދެއްވައިފި


Covid-19: Male' Ah Naadhevifai Thibi Meehun Ge Mauloomaathu Hoadhanee - Vaguthu\nއަދަދުތައް ދަށެއް ނުކުރެވުނު، އަނެއްކާވެސް އިތުރު ފިޔަވަޅުތަކެއް -7ގަޑިއިރު ކުރިން\nކޮވިޑް-19: މާލެއަށް ނާދެވިފައި ތިބި މީހުންގެ މަޢުލޫމާތު ހޯދަނީ\n10 މަސް ކުރިން ( އޭޕްރީލް 30, 2020 )\nކޮވިޑް-19 ފެތުރެން ފެށުމާއި ގުޅިގެން، ބަލި ފެތުރުން ކޮންޓްރޯލް ކުރުމަށްޓަކައި މާލެ ސަރަޙައްދު ފުރަބަންދު ކުރުމުގެ ސަބަބުން މާލެ އަށް ނާދެވިފައި ތިބި ފަރާތްތަކުގެ މަޢުލޫމާތު ހޯދުމުގެ މަސައްކަތް މާލޭ ސިޓީ ކައުންސިލުން ފަށައިފިއެވެ.\nމިކަން ހާމަކޮށް މާލޭ ސިޓީ ކައުންސިލުން ކުރި އިއުލާނެއްގައި ބުނެފައި ވަނީ، ފުރަބަންދާއި ގުޅިގެން މާލެއަށް ނާދެވިފައި ތިބި މީހުން، އަންނަ މޭއި މަހުގެ ތިން ވަނަ ދުވަހުގެ މެންދުރުފަހު 2:00 ގެ ކުރިން، އެ ކައުންސިލާއި މަޢުލޫމާތު ޙިއްސާކުރުމަށް އެދޭ ކަމަށެވެ.\nމާލޭ ސިޓީ ކައުންސިލުން ބުނެފައި ވަނީ، އެފަދަ ފަރާތްތަކަށް އެ ކައުންސިލްގެ ނަންބަރު 9955788 އަށް މެސެޖު މެދުވެރިކޮށް މަޢުލޫމާތު ޙިއްސާކުރުމުގެ ފުރުސަތު ހުޅުވާލާފައިވާ ކަމަށެވެ. މިގޮތުން ފޮނުވާ މެސެޖުގައި ފުރިހަމަ ނަމާއި އައިޑީކާޑު ނަމްބަރާއި، އަތޮޅާއި ރަށް ހިމެނޭގޮތަށް ދާއިމީ އެޑްރެސް އަދި މޯބައިލް ނަމްބަރާއި އީމެއިލް އެޑްރެސް ހިމެނުމަށް ކައުންސިލުން އެދިފައި ވެއެވެ.\nމީގެ އިތުރުން މާލެއިން ފުރި ތާރީޚާއި، މާލެއަށް ދަތުރުކުރަން ބޭނުންވާ ސަބަބު މި މެސެޖުގައި ހިމެނުމަށް ސިޓީ ކައުންސިލުން އެދެއެވެ.\nފުރަބަންދާއި ގުޅިގެން މާލެއަށް އެނބުރި ނާދެވިފައި ތިބި ފަރާތްތަކުން މަޢުލޫމާތު ޙިއްސާކުރުމަށް މާލޭ ސިޓީ ކައުންސިލުން އެދިފައި ވާއިރު، ރާއްޖޭގެ އެކި ރަށްރަށަސް އެކި ބޭނުންތަކުގައި ގޮސް ތިބި މީހުންގެ ތެރެއިން ރަށަށް ނުދެވިފައި ތިބި ފަރާތްތަކުން މަޢުލޫމާތު ލޯކަލް ގަވަމެންޓް އޮތޯރިޓީ (އެލްޖީއޭ) އިން ވަނީ ހޯދާފައެވެ.\nކޮވިޑް-19 ފެތުރެން ފެށުމާއި ގުޅިގެން މާލެ ސަރަޙައްދު ފުރަބަންދުކޮށްފައި ވަނީ މި މަހުގެ 15 ވަނަ ދުވަހުއެވެ. އޭގެ ފަހުން ރާއްޖޭގެ އެއް ރަށުން އަނެއް ރަށަށް ދަތުރު ނުކުރެވޭ ގޮތަށް ހުރިހާ ރަށެއް ވެސް ވަނީ ފުރަބަންދުކޮށްފައެވެ.\nމާލޭގައި ކޮވިޑް-19 ހަލުވިކަމާ އެކު ފެތުރެމުން ދާތީ އަޅަމުންދާ ރައްކާތެރިކަމުގެ ފިޔަވަޅުތަކުގެ ތެރެއިން، އިއުލާނު ކޮށްފައިވާ ފުރަބަންދުގެ މުއްދަތު އިއްޔެ ވަނީ އިތުރު 14 ދުވަހަށް އިތުރުކޮށްފައެވެ.\nއަދަދުތައް ދަށެއް ނުކުރެވުނު، އަނެއްކާވެސް އިތުރު ފިޔަވަޅުތަކެއް\nވެކްސިން ޖެހި ވަގުތު "ޑްރާމާ ކުޅުނު" އިންޑިއާ މީހަކަށް ދުނިޔޭގެ ސަމާލުކަން!\nއިތުރު 7،446 މީހަކަށް ވެކްސިން ދީފި\nއޭޕްރީލް 30, 2020 20:18\nފުރަތަމަ ކަލޭމެން ބަލަންވީ މާލެ ލޮކްޑައުންކުރިފަހުން މާލެއިން ރައްރަށައް ނުދެވިތިބިމީހުންގެތެރެއިން ކަލޭމެން ހިތްއެދޭ ކިތައްމީހުންބާއޭ ފޮނުވުނީ\nއެވެސް ކަރަންޓީނަކާނުލާ!އައްޑޫއަށް މިފޮނުވާމީހުން ކަރަންޓީނުނުކުރީ އެތަނައްވެސް ބަލިޖައްސަންތޯއޭ!ރިޒޯޓުގަ 14ދުވަސް ކަރަންޓީންވެގެންތިބެފަ ރަށައް އަންނަން މާލެދިޔަދުހު މާލެ ލޮކްޑައުންކުރީ!ދެން މާލެތެރޭތިބެފަ ކުއްލިއަކައް ރަށައްފޮނުވީމަ ވަނީކިހިނެއްތޯމިކަންކަންބަލާބަލަ\nއޭޕްރީލް 30, 2020 20:19\nނާދެވިފަ ތިބި މީހުންނަށް ވުރެ ކުރިން އަހަރުމެން މިތަނުން ނުދެވިގެން އުޅޭ މީހުން ފޮނުވަބަލަ. ކޮންއިރަކު ބާ އައްޑޫއަށް ނިސްބަށްވާ މީހުން ކެނެރީފަށް ބަދަލު ކުރަނީ.\nއޭޕްރީލް 30, 2020 20:21\nގޭމުޖެއްސުމުގެ ނަމުގާ ކުރާކަމެއް މަޖިލިސް މެންބަރު ގަވައިދާ ހިލާފަށް މާލެ އެރުމުން އެކަންފޮރުވުމުގެ ނަމުގައި ހިންގާ ބޮޑުޖަރީމާ އެއް މީގެކުރިންވެސް ރައްޔަތުން ތިބީ އެއްބަޔަކު މާލެއިން ރަށަށްނުދެވި އަނެއްބަޔަކު ރަށުންމާލެ ނާދެވިފަ .\nހިޔާ ފްލެޓް އެއްކޮޓަރީގެ އެމްޕީއެލް 204 ފްލެޓް ވަނީ ވިޔަފާރި އުސޫލުން ވިއްކާލަފައި!


ޤާނޫނާއި ޚިލާފަށް އެމްޑީޕީގެ ލޯގޯއާއި ކުލަ ބޭނުންކުރާ މައްސަލަ ބަލަން ގޮވާލައިފި - DhiDaily\nޤާނޫނާއި ޚިލާފަށް އެމްޑީޕީގެ ލޯގޯއާއި ކުލަ ބޭނުންކުރާ މައްސަލަ ބަލަން ގޮވާލައިފި\nއެމްޑީޕީގެ ލޯގޯއާއި ކުލަ, ޕީޕީއެމް ގެ ލޯގޯއާއި އެއްކޮށްގެން ބޭނުންކުރަމުންދާކަމަށް ބުނެ ދައުރުވާ ފޮޓޯއެއް\nޤާނޫނާއި ޚިލާފަށް އެމްޑީޕީގެ ލޯގޯއާއި ކުލަ، އިދިކޮޅު ޕީޕީއެމްގެ ކެމްޕޭނުގައި ބޭނުންކުރަމުންދާކަމަށް ބުނާ މައްސަލަ ބަލައި ފިޔަވަޅުއަޅައިދިނުމަށް އެދި އެމްޑީޕީން އިލެކްޝަންސް ކޮމިޝަނަށް ގޮވާލައިފިއެވެ.\nއެމްޑީޕީން މިއަދު ބުނީ ކުރިއަށް އޮތް ލޯކަލް ކައުންސިލް އިންތިޚާބުގައި އެމްޑީޕީގެ ލޯގޯ އާއި، ކުލަ، ޕީޕީއެމްއިން ހިންގާ ކެމްޕޭނުގައި ބޭނުންކުރަމުން ގެންދާ ގެންދިއުން އެންމެ ހަރު އަޑުން ކުށްވެރިކުރާ ކަމަށެވެ.\nއެ ޕާޓީން ބުނީ ޕީޕީއެމްގެ ކެމްޕޭން ހަރަކާތްތަކުގައި، އެމްޑީޕީގެ ލޯގޯއާއި ކުލަ، ޕީޕީއެމް ގެ ލޯގޯއާއި އެއްކޮށްގެން ބޭނުންކުރަމުންދާކަން ފާހަގަކުރެވިފައިވާ ކަމަށެވެ. އަދި އެ ގޮތަށް ވޯޓު ހޯދަން މަސައްކަތްކުރުމަކީ އެ ޕީޕީއެމްއިން ހިންގާ ޣައިރުޤާނޫނީ ދަށުދަރަޖައިގެ ޢަމަލެއްކަމަށް ދެކޭކަމަށް ވެސް އެމްޑީޕީން ބުންޏެވެ.\nއެހެންކަމުން ގޮތަށް ކަންކޮށްގެން ޕީޕީއެމްއިން ކެމްޕޭންކުރަމުންދާ ދިއުން ވަގުތުން ހުއްޓައިލުމަށް ފަރާތްތަކަށް ގޮވައިލާކަމަށް ވެސް އެމްޑީޕީން ބުންޏެވެ. ހަމައެހެންމެ އެމްޑީޕީން ވަނީ އެ މައްސަލަ ބަލައި ފިޔަވަޅުއަޅައި ދިނުމަށް އެދި އިލެކްޝަންސް ކޮމިޝަނަށް ގޮވައިލާފައެވެ.


ނަމެއްގައި ހިތާ ހިތުގެ ގުޅުން! – Dhen.mv\nބޮޑު އަޤުލަބިއްޔަތަކުން މިނިސްޓަރ ކަމުން މަލީޙް ވަކިކުރަން މަޖިލީހުން ފާސްކޮށްފި\nނަމެއްގައި ހިތާ ހިތުގެ ގުޅުން!\nFebruary 20, 2020 - 8:46 am\nރާއްޖޭގެ އެންމެ ދުވަސްވީ އެއް ޕާޓީ އަދި އެންމެ މެންބަރުން ގިނަ ޕާޓީ މޯލްޑިވްސް ޑިމޮކްރެޓިކް ޕާޓީ (އެމްޑީޕީ) އަބަދުވެސް އިންތިހާބުތަކަށް ނުކުންނަނީ ތަފާތު ޝިއާރުތަކަކާއެކުއެވެ. މިހާރު އެމްޑީޕީން އަބަދުވެސް ބޭނުންކުރާ އެއް ޝިއާރަކީ، "މިއީ ހިތާ ހިތުގެ ގުޅުން" މި ޝިއާރެވެ.\nއެ ޝިއާރަކީ ޕާޓީގެ ރައީސް، ރައީސް މުހައްމަދު ނަޝީދު ބަސްފުޅަކުން އުފަންވެގެންދިޔަ ޝިއާރެކެވެ. އެމްޑީޕީއަކީ އެކުވެރި، އެކުގައި އެއް ފިކުރަކަށް މަސައްކަތްކުރާ ޕާޓީއެއް ކަމަށް އަންގައިދިނުމަށް އުފަންވި ޝިއާރު ވެގެންދިޔައީ ގިނަ ބައެއްގެ މެދުގައި މަގުބޫލުކަން ހޯދި ޝިއާރަކަށެވެ. ފަހަކަށް އައިސް ކޮންމެ ކެމްޕޭނެއްގައި އެމްޑީޕީން އެ ޝިއާރު ބޭނުންކުރެއެވެ.\nހިތާ ހިތުގެ ގުޅުމަށް ލޮޅުންތަކެއް\nފާއިތުވެދިޔަ ދެ އިންތިހާބުގައި ވެސް އެމްޑީޕީގެ އެތެރޭގެ އިންތިހާބުތަކުގައި ހިތާ ހިތުގެ ގުޅުން، އޭގެ ހަގީގީ މާނައިގައި ފެނިގެން ގޮސްފައެއް ނުވެއެވެ. ޑިމޮކްރަސީގެ ރީތި މިސާލު ދައްކައިދިނުމުގެ މަގުސަދުގައި ބޭއްވި ޕްރައިމަރީތަކުން ހަމަނުޖެހުންތަކެއް ފެނިގެންދިޔައެވެ.\nއެންމެ ފުރަތަމަ އެ މައްސަލަ ފެނިގެންދިޔައީ ރައްޔިތުންގެ މަޖިލީހުގައި އެމްޑީޕީގެ ޓިކެޓުގައި ވާދަކުރާ ކެންޑިޑޭޓުން ހޮވުމަށް ބޭއްވި ޕްރައިމަރީގައެވެ. އެ ޕްރައިމަރީގައި ވޯޓު އޮޅުވާލާ ކަމުގެ ތުހުމަތުތައްކޮށް، ޕްރައިމަރީގައި ވާދަކުރި ކެންޑިޑޭޓުން އަމިއްލަ ގޮތުން ވާދަކުރި ތަން ފެނިގެންދިޔައެވެ.\nއެމްޑީޕީގެ ފަރާތުން މަޖިލީހުގެ ރައީސްކަމަށް ކުރިމަތިލާނެ ފަރާތެއް ކަނޑައެޅުމަށް ހިތަދޫ އުތުރު ދާއިރާގެ މެންބަރު މުހައްމަދު އަސްލަމާއި ވިލުފުށީ ދާއިރާގެ މެންބަރު ހަސަން އަފީފް ކުރިއަށްގެންދިޔަ ވާދަވެރި ކެމްޕޭންއާ ގުޅިގެން ވެސް ޕާޓީ ދެ ބަޔަކަށް ބެހިގެންދިޔަ މަންޒަރު ފެނިގެންދިޔައެވެ. ނަމަވެސް ފަހުން އެމްޑީޕީން ނިންމީ މަޖިލީހުގެ ރައީސްކަމަށް ރައީސް ނަޝީދު ގެނައުމަށެވެ.\nލޯކަލް ކައުންސިލް އިންތިހާބުގެ އެމްޑީޕީގެ ކެމްޕޭން ޕޯސްޓަރު ހަރުކުރުމަށް ބޭއްވި ހަރަކާތުގައި ރައީސް ސޯލިހާއި ރައީސް ނަޝީދު ބައިވެރިވެވަޑައިގަތުން -- ފޮޓޯ: އެމްޑީޕީ\nއޭގެ ފަހުން ބޭއްވި އެމްޑީޕީގެ ލީޑާޝިޕް އިންތިހާބުގައި ވެސް ގިނަ ކަންތައްތަކެއް ފެނިގެންދިޔައެވެ. ނައިބު ރައީސަކު ހޮވުމަށް ކެމްޕޭން ތެރޭގައި އެއް ކެންޑިޑޭޓު، އަނެއް ކެންޑިޑޭޓަށް ބަހުގެ ހަމަލާތައް ރައްދުކުރިއެވެ. އަސްލަމާއި ރައީސް އޮފީހުގެ މިނިސްޓަރު މުހައްމަދު ޝިފާޒުގެ ކެމްޕޭނުތަކުން އެންމެ އެދެވޭ ނަތީޖާތައް ފެނިގެންގޮސްފައެއް ނުވެއެވެ. އެ އިންތިހާބުގައި ނާކާމިޔާބީއާ ކުރިމަތިލައްވަން ޖެހިވަޑައިގެންނެވި އަސްލަމް ވަނީ ވޯޓު އޮޅުވާލިކަމުގެ ތުހުމަތު ވެސް ކުރައްވައިފައެވެ.\nއެއަށްފަހު އެންމެ ފަހުން ބޭއްވި ޕްރައިމަރީއަކީ ލޯކަލް ކައުންސިލް އިންތިހާބުގައި އެމްޑީޕީގެ ޓިކެޓުގައި ވާދަކުރާނެ ކެންޑިޑޭޓުން ހޮވުމަށް ބޭއްވި ޕްރައިމަރީއެވެ. އެ ޕްރައިމަރީގެ ތެރޭގައި ވެސް އެއް ކެންޑިޑޭޓު، އަނެއް ކެންޑިޑޭޓަށް ތުހުމަތުތަކެއްކޮށް، ބަހުގެ ހަމަލާތައް ރައްދުކުރިއެވެ. އެ އިންތިހާބަށް ފަހު ވެސް ވޯޓު އޮޅުވާލި ކަމުގެ ތުހުމަތު ކުރިއެވެ.\nއޭގެ އިތުރުން އެމްޑީޕީގެ މަޖިލިސް މެންބަރުން ވެސް އެއް މެންބަރަކު، އަނެއް މެންބަރަކަށް ތުހުމަތުތަކެއް ކުރެއެވެ. މާލެ ރައްޔިތުން ތިބީ ފަލަސްތީނުގެ ރައްޔިތުންނާ އެއް ހަމައިގައި ކަމަށް ހެންވޭރު ދެކުނު ދާއިރާގެ މެންބަރު ހުސައިން ޝަހީމް (އަނދުން ހުސައިން) ދެއްކެވި ވާހަކަތަކާ ގުޅިގެން، އެމްޑީޕީގެ މަޖިލިސް މެންބަރުންގެ ހޫނު ބަހުސެއް ކުރިއަށްދިޔައެވެ. އެކަމަށް ރައްދުދެއްވުމުން ދާންދޫ ދާއިރާގެ މެންބަރު ޔައުގޫބު އަބްދުﷲއަށް އަނދުން ހުސައިން ވަނީ ކޮރަޕްޝަނުގެ ތުހުމަތު ވެސް ކުރައްވައިފައެވެ.\nލޯކަލް ކައުންސިލް އިންތިހާބުގެ އެމްޑީޕީގެ ކެމްޕޭން ޕޯސްޓަރު ހަރުކުރުމަށް ބޭއްވި ހަރަކާތުގެ ތެރެއިން -- ފޮޓޯ: އެމްޑީޕީ\nއެމްޑީޕީގެ "ރަށްވެހި ފަތިސް"\nލޯކަލް ކައުންސިލް އިންތިހާބުގެ ކެމްޕޭނުގައި އެމްޑީޕީން ބޭނުންކުރާނެ ޝިއާރަކީ "ރަށްވެހި ފަތިސް" އެވެ. އެ ޝިއާރުގެ އަސްލު މާނައަކީ ކޮބައިކަމެއް ނޭނގެއެވެ.\nއެމްޑީޕީއަށް ނިސްބަތްވާ ގިނަ ކައުންސިލަރުން ހެނދުނު އޮފީހަށް ވަޑައިނުގަންނަވާ ވާހަކައަކީ ދާދިފަހުން ދެކެވުނު ވާހަކައެކެވެ. އެކަމަށް ރައްދުދެމުން އެމްޑީޕީން ބުނެފައިވާ ގޮތުގައި އެޕާޓީއަށް ނިސްބަތްވާ ކައުންސިލަރުން ހެނދުނު އޮފީހަށް ވަޑައިނުގެންނެވި ނަމަވެސް ނަތީޖާ ނެރޭނެއެވެ.\nސުވާލަކީ ހެނދުނު އޮފީހަށް ވަޑައިނުގެންނެވޭ ނަމަ، ރަށްވެހި ފަތިހެއް ގެނެސްދޭނީ ކިހިނެއް ހެއްޔެވެ. އެހެންކަމުން އެ ޝިއާރަކީ އެންމެ ގުޅޭ ޝިއާރަކަށް ވެގެންނެއް ނުދާނެއެވެ.\nއިންޓަނެޓްގެ ދުވެލި ހުރީ "ރައީސް ސޯލިހް" ދުވެލީގައި: ޝިޔާމް\nއިންޓަނެޓު އަގުހެޔޮ ކުރާނެ ތާރީޚާއި ޕޮލިސީ ނިންމަވާނީ ރައީސް އޮފީހުން: މަލީހް\nކޮވިޑް-19: ބާރަށުން9މީހަކު ފައްސިވެއްޖެ


އދ. ހަންޏާމީދޫ ޞިއްޙީމަރުކަޒާއި އދ. އޮމަދޫ ޞިއްޙީމަރުކަޒުން ލެބޯޓްރީ ޓެސްޓްތައް ހެދުމަށް ބޭނުންވާ ސާމްޕަލްތައް އދ. އަތޮޅު ހޮސްޕިޓަލުގެ ލެބޯޓްރީއަށް ގެނެސްދިނުން\nއދ. ހަންޏާމީދޫ ޞިއްޙީމަރުކަޒާއި އދ. އޮމަދޫ ޞިއްޙީމަރުކަޒުން ލެބޯޓްރީ ޓެސްޓްތައް ހެދުމަށް ބޭނުންވާ ސާމްޕަލްތައް އދ. އަތޮޅު ހޮސްޕިޓަލުގެ ލެބޯޓްރީއަށް ގެނެސްދޭނެ ފަރާތެއް ހޯދުމަށްކުރި (ނަމްބަރު:(IUL)ADAH-AH/INDIV/2020/12) އިޢުލާނާއި ގުޅިގެން އެއްވެސް ފަރާތަކުން އަންދާސީހިސާބު ހުށަހަޅަފައި ނުވާތީ މި އިޢުލާން ބާޠިލްކޮށް އަލުން އިޢުލާން ކުރަމެވެ.\nމިކަމަށް ޝައުޤުވެރިވާ ފަރާތްތައް މިއަދުން ފެށިގެން 12 އޮގަސްޓް 2020 ވާ ބުދަ ދުވަހާ ހަމައަށް، ބަންދުނޫން ކޮންމެދުވަހެއްގެ ހެނދުނު 08:30 އިން 13:30 އާއި ދޭތެރޭ އދ. ހަންޏާމީދޫ ޞިއްޙީމަރުކަޒުގެ އޮފީހަށް ނުވަތަ އދ. އޮމަދޫ ޞިއްޙީމަރުކަޒުގެ އޮފީހަށް ނުވަތަ އދ.އަތޮޅު ހޮސްޕިޓަލުގެ އޮފީހަށް ވަޑައިގެން ރެޖިސްޓަރ ކުރެއްވުން އެދެމެވެ. މިއިޢުލާނާއި ގުޅޭ މައުލޫމާތު ކަރުދާސް ރެޖިސްޓަރ ވުމަށްފަހު ލިބިވަޑައިގަންނަވާނެއެވެ. އަދި 12 އޮގަސްޓް 2020 ވާ ބުދަ ދުވަހު ހެނދުނު 11:00 ގައި ޕްރީބިޑް ސެޝަނެއް އދ. ހަންޏާމީދޫ ޞިއްޙީމަރުކަޒު، އދ. އޮމަދޫ ޞިއްޙީމަރުކަޒު އަދި އދ. އަތޮޅު ހޮސްޕިޓަލުގައި އޮންނާނެއެވެ.\nއަންދާސީ ހިސާބު ހުށަހެޅުން އޮންނާނީ 13 އޮގަސްޓް 2020 ވާ ބުރާސްފަތި ދުވަހުގެ ހެނދުނު 11:00 ގައި އދ. ހަންޏާމީދޫ ޞިއްޙީމަރުކަޒު ނުވަތަ އދ. އޮމަދޫ ޞިއްޙީމަރުކަޒު ނުވަތަ އދ.އަތޮޅު ހޮސްޕިޓަލް ގައެވެ.


Moosa Mamdhoohuge manavee dhuniyeyge ajaaibuthah!\nމޫސާ މަމްދޫހުގެ މާނަވީ ދުނިޔޭގެ އަޖާއިބުތައް!\nމޫސާ މަމްދޫހު އަވަސް އަށް ދިން އިންޓަވިއުގެ ތެރެއިން: އާދައިގެ ގޮތަކަށް ފެނުނަސް މާނައިން ފުރިގެންވީ އާޓިސްޓެއް. --ފޮޓޯ: އަފްޝީން ނަސީރު\nމޫސާ މަމްދޫހާއި އޭނާގެ ކުރެހުންތައް ފަހުމްކުރެވޭ ގޮތާއި ހިސާބުން ފެށިދާނެ އެވެ. މި ކުރެހުންތެރިޔާގެ ވާހަކަ އިވޭތާ ވެސް ލައްކަ ދުވަސްވެސްޖެ އެވެ. އޭނާގެ މޮޅުކަމާއި ހުނަރުގެ އާދަޔާހިލާފުކަމުގެ ވާހަކަތައް ތުންތުންމަތިންނާއި އެހެނިހެން ގޮތްގޮތަށް ވެސް އެނގެ އެވެ.\nމީގެ ދެ ތިން ހަފުތާ ކުރިން ފުރަތަމަ ފަހަރަށް މި ފަންނުވެރިޔާއެކު ކޮފީއަކުން އަނގަތަޅައިލަން ލިބުމަކީ އުފަލެކެވެ. އޭނާގެ ފަލްސަފާ އާއި ހިޔާލީ ދުނިޔޭގެ ވާހަކަތަކާއި އެ ދުނިޔެ ކަރުދާހަށް ތިރިކޮށްފައިވާ ގޮތުގެ ހިތްގައިމު ކަމަކީ އެއް ހާސް ބަހުގެ މިފަދަ ލިޔުމަކުން ކިޔައިދެވޭ ވަރަށް ވުރެން ފުން ދުނިޔެއެކެވެ.\nއުމުރުން 31 އަހަރުގެ މި ކުރެހުންތެރިޔާ އަޅުގަނޑުގެ ސިކުނޑީގައި ކުރެހުނު ގޮތް ސިފަކޮށްލައިދޭނަމެވެ. އިންޓަވިއުއަކަށް ގުޅުމުން ގަޑިއަށް އައިސް އިންއިރު އޭނާ އެންމެ ބޮޑަށް ވައްތަރުވީ އެމެރިކާގެ މަޝްހޫރު ސްކްރީން ރައިޓާ އަދި ފިލްމު ޑައިރެކްޓަރު ރިޗަޑް ލިންކްލޭޓާގެ ހިޔާލީ ދުނިޔެއިން ނުކުމެގެން އައިސް އިން ކެރެކްޓާއެއްގެ ގޮތުގަ އެވެ. ވަކިން ހާއްސަކޮށް އޭނާ 2001 ވަނަ އަހަރު ގެނެސްދިން މަޝްހޫރު ފިލްމު "ވޭކިން ލައިފް" ގައި އޭގެ ލީޑް ކެރެކްޓާ ވައިލީ ވިގިންސްއާ އޭނާގެ އޮލަ ހުވަފެނުގައި ބައްދަލުވާ ޕްރޮފެސަރު ރޮބަޓް ސޮލޮމަން މަތިން ހަނދާން އާކޮށްލަދިނެވެ.\n"ވޭކިން ލައިފް" އަކީ އެގްޒިސްޓެންޝިއަލް ކްރައިސިސްއެއް ދައްކުވައިދޭ ވަރަށް ފަލްސަފީ ފިލްމެކެވެ. ދިރިއުޅުމުގެ މާނަ އާއި އިޖުތިމާއީ ފަލްސަފާ އާއި މިނިވަންކަމާއި ދުނިޔަވީ ބާރުތަކާއި ހުވަފެނާއި ހަގީގާތުގެ ވާހަކަ ކިޔައިދޭ ފިލްމެކެވެ. މޫސާ މަމްދޫހާއި އޭނާގެ ކުރެހުންތައް ސިފަވެގެން އައީ "ވޭކިން ލައިފް" ގެ މި ބާރު މިނުގަ އެވެ.\nމަމްދޫހުގެ ހިޔާލުގައި ދޮން ހިޔަލަ އާއި އަލިފުޅު.\nހިޔާލީ ދުނިޔެއެއްގައި އޭނާ އަކީ ދަތުރުވެރިއެއް\nއެކަމަކު މިއީ މި ކުރެހުންތެރިޔާގެ ހަގީގީ ކުލަތަކާއި އޭނާގެ އަސްލު ސިފަ ކިޔުންތެރިންނަށް އެންމެ ބޮޑަށް ނަގައިގަނެވިދާނެ ގޮތް ކަމަކަށް އަދި ފަހަރެއްގައި ނުވެދާނެ އެވެ. ވަކިން ހާއްސަކޮށް އޭނާގެ ކުރެހުންތަކުގައި ބުނަނީ ކީކޭކަން ދެނެގަތުމަށް އުނދަގޫވެދާނެ އެވެ.\nމަމްދޫހާ ސީދާ އެ ސުވާލުކޮށްލުން އޭނާ ދިން ޖަވާބަކީ މިއީ އެވެ. އޭނާ އަކީ ހިޔާލީ ނުވަތަ ހުވަފެނީ ދުނިޔެއެއްގައި ޖަވާބުތަކެއް ހޯދަން ދަތުރުކުރަމުން އަންނަ ކުރެހުންތެރިއެކެވެ. ނަމަވެސް އޭނާ އަށް ލިބޭ ޖަވާބުތަކަށް ވުރެން އޭނާ ބޮޑަށް ޝައުގުވެރިވަނީ އެ ޖަވާބުތަކަކަށް އާންމުން ބަންޑުންކޮށްލާނެ އިހްސާސްތަކެއް ބެލުމަށެވެ.\n"ބޮލު ތެރޭގައި އޮތް ދުނިޔެ އަކީ އަޅުގަނޑަށް ވަރަށް އަސްލު ދުނިޔެއެއް. އެވެސް ތަނެއް. އެތަނުގައި ޓްރެވަލް ކުރެވޭ. އަޅުގަނޑުމެންނަށް ހުވަފެން ވެސް ފެނޭ. ހުވަފެނުގައި މި ފެންނަނީ އެ ދުނިޔެއެއްގެ ތަންތަންކޮޅުތައް ކަމަށް ވެސް ވެދާނެ. ނޭނގެ އަޅުގަނޑަކަށް،" މަމްދޫހު ކިޔައިދިނެވެ. "ބޮޑަށް މި މަސްއްކަތްކުރަނީ އެ ދުނިޔެއިން ފެންނަ މަންޒަރުތަކެއް ގެނެސްދެވޭތޯ. ކުރެވޭ އެކި ކަހަލަ ތަޖުރިބާތައް މީހުންނާ ހިއްސާކުރާ މެދުވެރިއަކަށް މި ވަނީ އާޓް"\n"ބޮޑަށް ބަލަން ބޭނުންވަނީ އަޅުގަނޑު ސީދާ މި ކުރެހުންތަކުން މާނަކުރާ ގޮތުގެ ބަދަލުގައި އެހެން މީހުން މި ކުރެހުންތައް މާނަކުރާ ގޮތް. އާޓިސްޓަކު ހުރެދާނެ ވަރަށް މޮޅަށް ވިސްނާފައި ވަރަށް ގިނަ ކަންތައްތަކެއް އޭގައި ބަހައްޓާފައި. އޭގެ ވާހަކަ ނުބުނެ އާޓްވޯކް ދައްކާލީމަ، ދެން އަންނަ މީހާ މި އާޓްވޯކަށް ރިއެކްޓްކުރާގޮތް އެންމެ މުހިންމީ."\nމޫސާ މަމްދޫހުގެ ކުރެހުންތަކުގެ އާންމު މީޑިއަމް އަކީ ގަލަމެވެ. ގަލަމެއްގެ އެހީގައި އޭނާ ކަރުދާހުގައި ފާޅުކުރާ މާނަފުން ހިޔާލީ ކުރެހުންތަކާއެކު އޭނާ ބޮޑަށް ހާއްސަވެގެން ދަނީ އިލުސްޓްރޭޓާއެއްގެ ގޮތުގަ އެވެ. ނަމަވެސް ކުރެހުމުގެ ތަފާތު އެކި ވައްތަރުތަކާއި އުކުޅުތަކަށް ވެސް އޭނާ ނިކަން ފަރިތަ އެވެ.\n"ބޮޑަށް ކުރަހަނީ ލައިން އާޓް ސްޓައިލަށް ގަލަމުން ކުރެހުން. ދެން އެހެން އުޅެނިކޮށް ދުނިޔެ އަށް މަޝްހޫރު އިލުސްޓްރޭޝަސިސްޓުންގެ މައުލޫމާތު ލިބެނީ. ދެން އެމީހުންގެ މަސައްކަތްތައް ފެށިގެން ބޭނުންވީ އެ ފެންވަރުގެ މަސައްކަތަކަށް ޓްރައިކުރަން."\nމިއީ މިއަދު މި ފެންނަ މޫސާ މަމްދޫހުގެ އާދަޔާހިލާފު ކުރެހުންތައް މިގޮތުގައި އުފަންވުމުގެ އެއް ސަބަބެވެ.\nއަބަދުވެސް އަމިއްލަ ދުނިޔެއަކަށް ގެއްލިފައި\nމިހައި ހިސާބުން މި ކުރެހުންތެރިޔާގެ އިޖުތިމާއީ މުއާމަލާތާ ގުޅިފައިވާ ބައެއް ސިފަތަކެއް ކިޔާލަދޭނަމެވެ. މިއީ ތިޔަ ހީކުރާހާ ފަސޭހައިން ރައްޓެއްސަކަށް ބަދަލުވެދާނެ ނުވަތަ ސަމާސާ އަނގަތަޅައި "ހިނިގަޅައި" ވަގުތު ދުއްވާލަން ޝައުގުވެރިވާ ނަމަ އެކަހަލަ ކަމަކަށް ހަގީގީ ޝައުގުވެރިކަމެއް ނެތް ޒުވާނެކޭ ބުނެވިދާނެ އެވެ.\nއޭނާގެ ދުނިޔެ އާދައިގެ އެވްރެޖު މީހާގެ ދުނިޔެއާ ހިސާބަކަށްވުރެން ތަފާތުވީމަ އެވެ. އެ ދުނިޔޭގައި ސަރަހައްދީއިން ވަކިކޮށްފައި ވަނީ ފޮތާއި ޅެމާއި ބަސްގެތުމަކުންނެވެ. މަމްދޫހު ބުނީ ކުރެހުމުގެ ދުނިޔެއަކަށް އޭނާ ދަމާ ގެންދިޔައިރު އެންމެ ބޮޑު އެއް ހިއްސާއެއްވަނީ ފޮތާއި އޭގެ އިލްމު ކަމަށެވެ.\n"ވަރަށް ކުރިންސުރެން ވެސް ކުރަހަން. އާޓެއްގެ ގޮތުގައި ނޭނގޭއިރު ވެސް ކުރަހަން. ގަނޑަކާއި ކުލަތަކަކާ އެކީ ދީފައި ބެހެއްޓި ހިސާބުން ފެށިގެން ކުރަމުން ދަނީ. ބޮލު ތެރޭގައި އެނބުރޭ ހިޔާލާއި މަންޒަރު ގަނޑަކަށް މި ގެންނަނީ،" މަމްދޫހު ކިޔައިދިނެވެ.\n"ފޮތެއް ކިޔަން އޭގައި ހުންނަ ލިޔުންތަކުން ކުރެހުންތައް ބޮލުގައި އުފެދި އެ ކުރެހުންތައް ގަނޑަށް ތިރިކުރަނީ ގަލަމުން."\nއޭނާ ބުނީ ކުޑައިރުން ފެށިގެން އޭނާ އަކީ އާންމުކޮށް ރައްޓެހިން އެހާ ގިނަ ނުވަތަ އެކުވެރިންނާ އެކު ބޭރުގައި ގިނަ ވަގުތު ހޭދަކުރާ މީހެއް ނޫނެވެ. އޭގެ ބަދަލުގައި ފޮތެއް ކިޔުމަށް ނުވަތަ ކުރެހުމެއް ކުރަހާލުމަށް ހޭދަކުރި ވަގުތުތައް އޭނާ އަށް މާ މުހިންމެވެ.\n"ބޭރަށް ގޮސް އެކުވެރިންނާ އެކު އުޅެން އެހާ ބޮޑަކަށް ޝައުގުވެރިއެއް ނުވޭ އޭރަކު. އާންމުކޮށް ވަރަށް އެކަނި އުޅޭނީ. ކުޅޭއިރު ވެސް އެހެން ކުދިންނާ އެކު ކުޅެން އުޅުމަށް ވުރެން އަމިއްލަ ދުނިޔެއެއްގައި އޭރު ވެސް އުޅެވުނީ،" މަމްދޫހު ކިޔައިދިނެވެ.\n"އޭރު ކުރަހާވަރު ގިނަވެގެން ގޮސް ކުރަހާ ފޮތްތައް ވެސް ވަރަށް އަވަހަށް ހުސްވާނެ އާންމުކޮށް. އެހެންވެ ފަހުން މަންމަމެން ހުންނާނެ ޕޭޕާ ރީމް އެއްޗެހި ވެސް ގެނެސްދީފައި. މާ ގިނައިން ކުރަހާތީ."\nމަމްދޫހު ބުނީ އޭނާ ކުރެހި ކުރެހުންތައް އެންމެ ފުރަތަމަ އެހެން މީހުންނާ ވެސް ހިއްސާއެއް ނުކުރާ ކަމަށެވެ. އެހެން އުޅެނިކޮށް އޭނާގެ ހިޔާލާއި ހުނަރުވެރިކަން އާ އުސްމިނަކަށް ގެންގޮސްދިނީ ޕްރައިމަރީ ގްރޭޑްގައި އާޓްގެ ކްލާސްތަކަކާ ގުޅުނު ހިސާބުންނެވެ. އެކަމަކު ދެން ވެސް "މޫސާ މަމްދޫހުގެ ސްޓައިލް" ދޫކޮށްލަން އޭނާ އަށް ފަސޭހައެއް ނުވި އެވެ.\nއެއަށް ފަހު ކޮންމެ އާ ދުވަހަކާ އެކު ދަސްވި ކޮންމެ އާ ކަމަކާ އެކު އޭނާގެ ހިޔާލީ ދުނިޔެއަށް ގެނބިގެން ދިޔައީ އެވެ.\nމިހާރު މޫސާ މަމްދޫހަކީ ކާކު؟\nއޭނާ އަކީ ފްރީލާންސްކޮށް މަސައްކަތްކުރާ އާޓިސްޓެކެވެ. އިލުސްޓްރޭޝަންސް އާއި ޑިޒައިން މަސައްކަތް އަދި ކުރެހުމާ ގުޅިފައިވާ އެހެން ގިނަ ވަރަށް މަސައްކަތްތަކަށް ވެސް އޭނާ ފަރިތަވެފައި ފުރިހަމަ އެވެ. އާންމުކޮށް އޭނާ ފެންނާނީ ޕްލެއިން ޓީޝާޓަކާއި ޖީންސެއްގައި ވަރަށް އާދައިގެ ގޮތަކަށެވެ. ވާހަކަ ދެއްކުމުގައި ނިކަން އަމާން އޮމާންކަމެއް އޭނާގެ ހުންނާނެ އެވެ. ކޮންމެ ތަނަކަށް ދިޔަޔަސް އޭނާގެ އަތުގައި ނޯޓް ފޮތެއް ނުވަތަ ސްކެޗް ފޮތެއް އޮންނާނެ އެވެ.\nދެން ކިތަންމެ މަޑުން ހުއްޓެއް ކަމަކު އޭނާ ވަރަށް ގިނަ ސުވާލުކުރާނެ އެވެ. ސްކޫލް ދައުރުގައި ވެސް އޭނާ ފާހަގަކޮށްލެވުނު އެއްގޮތަކީ އެއީ އެވެ. އަބަދުވެސް ޓީޗަރާ އެންމެ ގިނަ ސުވާލުކުރި އެއް ދަރިވަރަކީ އޭނާ އެވެ.\n"ކިޔަވާއިރު ވެސް ޓީޗަރުންނާ ވަރަށް ސުވާލުކުރަން އަޅުގަނޑު. ދެން އަޅުގަނޑަށް ސުވާލެއް ކުރިމަތިވެއްޖެ ނަމަ އޭގެ ރަނގަޅު ޖަވާބު ނޭނުގަސް ކޮންމެވެސް ޖަވާބެއް ދެން،" މަމްދޫހު ބުންޏެވެ.\nއޭނާ ބުނީ އޭރު ކިޔަވައިގެން ވާން ބޭނުންވަނީ ކާކަށްކަން ބޮލުގައި ނެތް ކަމަށެވެ. އެކަމަކު އޭނާގެ އާއިލާ މީހުން ހީކޮށްގެން ތިބީ އޭނާ ވާނީ މެކޭނިކަކަށް ކަމަށެވެ.\n"އޭރު ކުޑައިރު އަދި ވަރަށް އެއްޗެހި ރޫޅާހިތްވުމާއި އެތެރޭގައި އޮންނަނީ ނުވަތަ ވަނީ ކޯއްޗެއްތޯ ބަލަން ވަރަށް ބޭނުންވާނެ. އޭރު ފެމިލީ މީހުން ދެން ހީކުރީ ވެސް ބޮޑުވެގެން ވާނީ މެކޭނިކަކަށް ނުވަތަ ކޮންމެވެސް އެކަހަލަ ދާއިރާއަކާ ގުޅުން ހުރި ދިމާލަކުން ކުރިއަށް ދާނެ ކަމަށް،" މަމްދޫހު ބުންޏެވެ.\nމެކޭނިކަކަށްވުނިޔަސް ޔަގީނަށް ވެސް ހިޔާލީ ދުނިޔޭގައި މަމްދޫހަށް ނޭނގޭ ފަންނެއް ނެތެވެ. އޭނާ އެ އަންނަނީ ހުރިހާ ސިފައެއްގަ އެވެ.\n"ވަރަށް ގިނަ ފަހަރަށް ވަރަށް ގިނަ މީހުން ބުނެފައި ހުންނަ އެއްޗެއް އެއީ އަޅުގަނޑުގެ ކުރެހުންތައް ވަރަށް ޑާކްއޭ. ކޮންމެ މީހެއްގެ ވެސް ހުރޭ، ހުންނާނެ ދޯ ކޮންމެވެސް ކަހަލަ ޑާކްނެސްއެއް. އަނދިރިފަރާތެއް. ދެން މިވާގޮތަކީ ޑާކްނެސް ގޮސް މި ގުޅުވާލެވެނީ ނުބައި ކަންކަމާ. ކުރިން އަޅުގަނޑަށް ވެސް ވަނީ އެހެން. އެކަމަކު ވަކި ހިސާބަކުން އަޅުގަނޑަށް ޑާކްނެސް ސިފަކުރެވެން ފެށީ ނޭނގޭ ތަނެއްގެ ގޮތުގައި. ނޭނގޭ އެއްޗެހީގެ ގޮތުގައި،" މަމްދޫހު ކިޔައިދިނެވެ.\n"އެކަމަކު އެތަނަށް އަލިއަޅުވާލީމަ އެބަ ފެނޭ ބައިވަރު އެއްޗެހި. އެއްޗެހި ވެސް އެބަހުރި. އެހެންވީމަ ދެން އެ ތަނާ ކައިރިއަށް ގޮސް ބަލާލީމަ އެ އެއްޗެއްސަކީ ކޯއްޗެއްކަން އެނގިފަ އެއީ ކޯއްޗެއްކަން އެނގުނީމަ ކޮންމެހެން ބިރުގަންނާކަށް ނުޖެހޭ ދޯ. އޭތި ނޭގޭތީވެ ބިރުގަންނަނީ."\n"އެގޮތަށް އަބަދުވެސް ކަލާފުލް ކުރެހުންތަކެއް ކުރެހުމުގެ ބަދަލުގައި އަބަދުވެސް އަޅުގަނޑު ދަމައިގެން ގޮސްފައިވީ ދިމާލަކީ އެއީ. ކޯއްޗެއްތޯ އެތަނުގައިވީ ބަލަން ބޭނުންވެފައި ހުރީ."\nރަނުން ތައްޔާރުކޮށް އަގު ބޮޑު މާސްކެއް އަޅައިފި\nކޮލު މަސްތައް ވިރުވުމުން މޫނު ހަތަރެސްކަން ވެއްޖެ


އައިޝަތު ހަނާ 1 އޯގަސްޓު 2020 09:55\nމިއަހަރުގެ ދެވަނަ ކުއާޓާގައި ބޭންކް އޮފް މޯލްޑިވްސްއަށް ފައިދާގެ ގޮތުގައި ލިބިފައިވަނީ 106 މިލިއަން ރުފިޔާ ކަމުގައި އެކުންފުނީގެ ކުއާޓާލީ ރިޕޯޓުން ދައްކައިފިއެވެ.\nމިކުއާޓާގައި އެކުންފުންޏަށް ސާފު ފައިދާގެ ގޮތުގައި 106 މިލިއަން ރުފިޔާ ލިބުނުއިރު، އާމްދަނީގެ ގޮތުގައި މުޅި ކުއާޓާގައި ލިބިފައިވަނީ 551 މިލިއަން ރުފިޔާއެވެ. އަހަރުގެ ފުރަތަމަ ކުއާޓާގައި ލިބިފައިވަނީ 685 މިލިއަން ރުފިޔާގެ އާމްދަނީއެކެވެ. އަހަރުގެ ދެވަނަ ކުއާޓާގައި އާމްދަނީގެ ގޮތުގައި ލިބުނު 551 މިލިއަން ރުފިޔާގެ ތެރެއިން އިންޓަރެސްޓާއި އެބާވަތުގެ އެހެން ކަންކަމުން ލިބިފައިވަނީ 434 މިލިއަން ރުފިޔާއެވެ. ފީތަކާއި ކޮމިޝަންތަކުން އާމްދަނީގެ ގޮތުގައި ބޭންކަށް ލިބިފައިވަނީ 94 މިލިއަން ރުފިޔާއެވެ.\nޓެކްސް އުނިކުރުމުގެ ކުރިން ފައިދާގެ ގޮތުގައި ބީއެމްއެލަށް ލިބިފައިވަނީ 145 މިލިއަން ރުފިޔާއެވެ. އެކުންފުނިން ދައްކަންޖެހޭ ހުރިހާ ޓެކުހެއް ދެއްކުމަށްފަހު އެކުންފުންޏަށް ލިބުނު ސާފު ފައިދާއަކީ 106 މިލިއަން ރުފިޔާއެވެ. އެހެންކަމުން ނިމުނު ކުއާޓާގައި ކޮންމެ ހިއްސާއަކަށް ޖެހުނު މިންވަރަކީ 79 ރުފިޔާއެވެ.\nއަހަރުގެ ފުރަތަމަ ކުއާާޓާއާ އަޅާބަލާއިރު ދެވަނަ ކުއާޓާގައި ބޭންކަށް ލިބުނު ފައިދާވަނީ 184 މިލިއަން ރުފިޔާއިން މަދުވެފައެވެ. އަހަރުގެ ފުރަތަމަ ކުއާޓާގައި 291 މިލިއަން ރުފިޔާގެ ފައިދާއެއް ބޭންކަށް ލިބުނެވެ. އަދި ހިއްސާއަކަށް 216 ރުފިޔާގެ އާމްދަނީއެއްވެސް ލިބުނެވެ.\nބޭންކުގެ ފައިދާ ދަށްވެފައިވަނީ އަހަރުގެ ދެވަނަ ކުއާޓާގެ ބޮޑު ބައެއްގައި ގިނަ ފަރާތްތަކަކަށް ބޭންކުން ލޯނު މޮރިޓޯރިއަމް ދީފައިވާތީއެވެ.\nބޭންކް އޮފް މޯލްޑިވްސް ސަރުކާރު ވިޔަފާރި ފައިދާ\nFebruary 13, 2020 11:45:40\nއެސްޓީއޯއިން ޑީސަލުގެ އަގު ހެޔޮކޮށްފި\nApril 22, 2020 13:43:45\nޓްރިވެންޑުރަމުން ކާގޯއާއެކު މޯލްޑިވިއަންގެ މަތިންބޯޓެއް އައިސްފި\nMay 11, 2020 10:58:40


Story: Annan dhen hunnaanan loabin thiya inthizaarugai - EP12 - One Online\n"މިބުނީ ޖޯލީގަ. އަވަސްކުރައްޗޭ" އިރާނިޔާ ފަހަތް ބަލައިލުމާއެކު ހީލަމުން އާޝިދް ބުނެލިއެވެ. އިރާނިޔާ ހިނގައިގަތުމާއެކު އިސްތަށިގަނޑުތެރޭގައި އަތް ހިންގައިލަމުން އާޝިދްވެސް ހިނގައިގަތެވެ.\nއިރާނިޔާ ކޮޓަރިން ބޭރަށް ނިކުތްއިރު އަދްޔަން ސޯފާގައި ޓީވީން ދައްކަމުންދިޔަ ޕްރޮގްރާމެއް ބަލަން އޮތެވެ.\n"މިރޭ އަދޫގެ ރެއެއްތަ..؟" އެހިސާބާ އަރާހަމަވެފައި އިރާނިޔާ އަހައިލިއެވެ.\n"ކަމެއްނެތް ރެއެއްވީމަ. ބޭރަށް ދާހިތެއްވެސްނެތް" އަދްޔަން ބުނެލިއެވެ. އިރާނިޔާ ހީލަމުން ބޭރަށް ނިކުތްތާ މާގިނައިރެއް ނުވަނީސް ކޮޓަރި ދޮރުހުޅުވާލާފައި ތަމަންނީ ނިކުތެވެ. ހުޅުވާފައި ހުރިި ޓީވީއަށް ބަލަހައްޓައިގެން ހުރުމަށްފަހު އޭނާގެ ނަޒަރު ސޯފާއަށް ހުއްޓުނެވެ. ސޯފާގައި އޮތް އަދްޔަންގެ ދެފައިތިލަ ނޫން އެހެން އެއްވެސް ތަނެއް ކޮޓަރި ދޮރުމަތީގައި ހުރުމުން ތަމަންނީއަށް ނުފެނެއެވެ.\n"އަދޫ ދޯ... އަހަރެން ހީކުރީ އަނެއްކާ މިގޭގަ އުޅޭ އަނެއްމީހާ ބާއޭ މިއޮތީ" ސޯފާގައި އޮތީ އަދްޔަންކަން ޔަޤީންވުމުން ތަމަންނީ އައިސް ވަކިން ހުރި ސޯފާގައި އިށީނެވެ. އަދްޔަން އަޅާވެސްނުލާ އޮތީ ތަމަންނީއާއި އެއްވެސް ގުޅުމެއް އުފައްދަން ބޭނުންނުވާތީއެވެ. އެތަނުގައި ތަމަންނީ އިންކަން އިނގުމުން އަދްޔަންއަށް އޮތީ އުނދަގޫވެފައެވެ.\n"އަދޫ ބަލަނީ މިކަހަލަ އެއްޗެހިތަ؟ އެ ގާރލްގެ ހަޒްބެންޑްތަ އެއީ؟ ހާދަ ވަރަކަށޭ އޭނަ އެ ރޮނީ" ތަމަންނީ އެއްފަހަރު ޓީވީއަށް އަނެއްފަހަރު އަދްޔަންއަށް ބަލައިލަމުން ވާހަކަދެއްކިއެވެ. އަދްޔަން އަޅާވެސްނުލާ އޮތެވެ. އެންމެފަހުން ތަމަންނީ އަނގަ ހުއްޓާނުލުމުން އަދްޔަން އެތަނުގައި އޮންނަންވެސް ފޫހިވެއްޖެއެވެ. އަދްޔަން ފުންމައިގެން ތެދުވުމުން ތަމަންނީ ސިހިފައި ބަލައިލިއެވެ. ޓީވީ ނިއްވާލާފައި ރިމޯޓް ސޯފާމައްޗަށް އެއްލުމަށްފަހު އަދްޔަން ކޮޓަރިއާއި ދިމާލަށް ހިނގައިގަތުމުން ތަަމަންނީ ރަކިވެއްޖެއެވެ. ތުންއަނބުރާލެވުނުއިރު އޭނާ ދެރަވެސް ވެއްޖެއެވެ.\nމަގުމައްޗަށް ވެރިވެފައިވަނީ އަނދިރިކަމެވެ. ގޭދޮރުމަތީގައި ދިއްލާފައިވާ ހޮޅިބުރިން ހަމައެކަނި އަލިވެފައިވަނީ ގޭދޮރު މައްޗަށް އެކަންޏެވެ. އެހެން ހިސާބުތައް ފެންނަނީ އަނދިރިކޮށެވެ. މަގުމަތިން މާގިނަ ބަޔަކު ފެންނަން ނެތަސް ފަޅެއްނޫނެވެ. އިރާނިޔާ އިށީނީ އާޝިދާއި އެއްޖޯލި ދޫކޮށްފައެވެ. އެގޮތް އާޝިދަށް ކަމަކުނުދިޔައެވެ. ތެދުވެގެން އައިސް އިރާނިޔާއާއި ޖެހިގެން ހުރި ޖޯލީގައި އިށީނެވެ.\n"ޔަޤީން ނުދުވާނެކަން ނުބައި ވަހެއް" އިރާނިޔާ ބަލައިލުމާއެކު އާޝިދް ބުނެލިއެވެ. އިރާނިޔާ އިތުރަށް އެއްޗެއް ނުބުނީ އޭނާއަށް އާޝިދްގެ ގޮތް ރަނގަޅަށް އިނގޭތީއެވެ.\n"ދެން ބުނެބަލަ ތިބުނަން އުޅުނު ވާހަކަ" އިރާނިޔާ ބުނެލިއެވެ.\n"އަހަރެން މިގޭގަ އެންމެފަހު ދުވަސް މާދަމާ މިއީ. އޭގެފަހުން އަހަރެން މާލިކްބެމެންގެއަށް ބަދަލުވާން ޖެހޭނެ. އަހަރެންނަށް ހީވަނީ މިހާރު އީރަންއަށް އިނގޭނެހެން" އާޝިދް ވާހަކަދެއްކިއެވެ. އެއްޗެއް ނުބުނެ އިރާނިޔާ ދެއަތްތިލަ މޮޑެމުން ދިޔައެވެ. އޭނާއަށް އާޝިދްގެ ބޭނުން ވިސްނިއްޖެއެވެ. ނޫނެކޭ ބުނެ އާޝިދް މާޔޫސްކޮށްލަން ބޭނުންނުވާތީ އެކަމަށް އޭނާ އެއްބަސްވިއެވެ.\n"އަހަރެންނަށް އިނގޭ ކީއްވެގެކަން ނޭހީ އީރަންއަށް ސަބަބު އިނގޭތީކަން" އާޝިދް ބުނެލިއެވެ.\n"ދެން އަހަރެން ދާންވީތަ؟ ނިމުނީތަ؟" އިރާނިޔާ ބުނެލިއެވެ.\n"އަހަރެންް ފެނުނީމަ އީރަން މިހާރު ފޫހިވަނީތަ؟ ނޫނީ އަހަރެންނަށް އީރަންއަށް ވަރަށް އުނދަގޫ ކުރެވެނީތަ؟ ކީއްވެތަ އަބަދު އަހަރެން ކައިރިއަށް އައިއްސަ ދާން ތިއުޅެނީ؟" އާޝިދް ވާހަކަދެއްކިއެވެ. އޭނާގެ އަޑުގައިވި ހިތްދަތި އަސަރު އީރަންއަށް ސިއްރެއްނުވިއެވެ.\n"އަހަރެން މިއީ މީހެއްގެ..."\n"މީހެއްގެ އަންބެއް. ނަމެއްގަ. އެހެއްނު. ހެހެހެ... އަހަރެން ނޫޅެމޭ ތިކަން ނޭނގިގެނެއް. އަހަރެން އީރަންދެކެ ލޯބިވީ އީރަން އެހެން މީހެއްގެ އަންބަކަށް ނުވަނީސް" އާޝިދް ވާހަކަދެއްކިއެވެ.\n"އީރަން... މަޑުކޮށްބަލަ. ރުޅިއައީތަ؟ ނުދޭބަަލަ ޕްލީޒް" ތެދުވާން އުޅުނު އިރާނިޔާގެ އަތުގައި އާޝިދަށް ހިފަހައްޓައިލެވުނީ ބޭއިހްތިތާރުގައެވެ. އިރާނިޔާ ސިހިފައި ބަލައިލަން އުޅުނު ވަގުތު ދެލޯ ބޮޑުކޮށްލެވުނީ އެދެމީހުން ދާދި ކައިރީގައި އައިސް ހުއްޓުނު އުނޭޝް ފެނިފައެވެ. އުނޭޝްގެ ނަޒަރު ހުއްޓުނީ އިރާނިޔާގެ އަތުގައި ހިފާލައިގެންއިން އާޝިދްގެ އަތަށެވެ.\nއިރާނިޔާ އާޝިދްގެ އަތްތެރެއިން އޭނާގެ އަތް ދަމައިގަތެވެ. އުނޭޝްއަށް ބަލައިލުމެއްނެތި ގޭތެރެއަށް ވަދެގެން ދިޔައެވެ. އާޝިދް ތެދުވެގެން އައިސް ހުއްޓުނީ އުނޭޝް ކުރިމަތީގައެވެ.\n"ރާނީ އެއީ އަހަރެންގެ އަންބެއް" އުނޭޝް ބުނެލިއެވެ.\n"ހެހެހެ... ތިވާހަކައެއްނޫން. އަހަރެން..." އާޝިދް ބުނަން އުޅުނެވެ.\n"މާދަމާ ހެނދުނު އޮފީސް ނިންމާފައި ދާނީ މާލިކްބެގެ ގެއަށް" އުނޭޝް އެތެރެއަށް ވަދެގެން ދިޔައެވެ. އޭނާ ހުރީ އާޝިދްދެކެ ހިތްހަމަނުޖެހިފައެވެ.\n"އަންހެނުންނޭ.... ހުނ... ބައެއް ފިރިހެނުންގެ ވައްތަރު. ފިރިހެނަކަށްވީތީވެސް ލަދުގަނޭ..." އާޝިދް އަމިއްލަ ނަފްސަށް އިވޭވަރަށް ބުނެލިއެވެ.\nހެނދުނުގެ ވަގުތެވެ. ސައިބޮއެ ނިމިގެން ބައްސާމް ފިހާރައަށް ދިޔަތާ ކުޑައިރުކޮޅެއްވީތަނާ ދޮރާށި ހުޅުވައިލާފައި މީހަކު ވަނެވެ. ބަލައިލީ މޭޒު ކައިރީގައި ތިބި ޝެނަލްއާއި ސަބްރީން އެކީގައެވެ. ވަދެގެން އައި ހުޝާމްގެ މޫނުމަތިން އޭނާ މާޔޫސްވެފައިވާ މިންވަރު ހާމަވާން ހުއްޓެވެ. ޝެނަލް ދިޔަގޮތަށް ގޮސް ހިފީ ހުޝާމްގެ އަތުގައެވެ.\n"ޝާމް...!!" ޝެނަލް ގޮވައިލިއެވެ. ހިތަށް ކޮށްފައިވާ އަސަރެއްގެ ބޮޑުކަމުން ހުޝާމްއަށް އެއްވެސް ޖަވާބެއް ނުދެވުނެވެ. ސޯފާގައި އިށީނުމަށްފަހު އޭނާއަށް ދެކަކުލުގައި ބޯ އެޅިއްޖެއެެވެ.\n"ޝާމް...! ކިހިނެއްވީ...؟ މަންމާ!!" ކަންބޮޑުވެފައި ހުރި ޝެނަލް ސަބްރީންއަށް ގޮވައިލިއެވެ.\n"އަނެއްކާ ކިހިނެއްވީ؟ އަލިފުޅުގެ ދެމަފިރިން ރަނގަޅުބާ؟" ސަބްރީން އައިސް އިށީނޭ ހުޝާމްގެ އަނެއް ފަރާތުންނެވެ. ހުޝާމްގެ ބޮލުގައި ސަބްރީން ފިރުމާލި ވަގުތު އޭނާ ބޯހިއްލާލިއެވެ. ކިތަންމެ ހިތްދަތިވިޔަސް ފިރިހެނަކަށް ވީތީ އޭނާ ކެތްކުރަމުން ދިޔައެވެ. ކުޑަކޮށް ހީލަމުން ދެލޮލުން ފޭދިފައިވާ ކަރުނަތައް ފޮހެލިއެވެ.\n"މަންމަވެސް ބައްޕަވެސް ރަނގަޅު" ހުޝާމް ބުނެލިއެވެ.\n"ކިހިނެއްވެގެން މާދެރަވެފަ ތިއިންނަނީ ރީންދައްތައަށް އިނގޭ ހުޝާމް ރޮއެފަ ހުރިކަން. ކުޑަމީހާއާއި ބައްދަލުވިތަ؟" ސަބްރީން އެހިއެވެ.\n"ވަރަށް ދެރަކޮށް ދިމާވީ. ދަރިފުޅުގެ މާމަ އެކުއްޖާ ރަށަކަށް ފޮނުވާލައިފި. ދަރިފުޅު މިހާރު ހުންނަނީ ރާއްޖޭގެ ދެކުނުގެ ރަށެއްގަ އެކުއްޖާގެ ތިމާގެ މީހެއް ކައިރީގަ ކަމަށްވަނީ" ހުޝާމް ބުނެލިއެވެ. އޭނާގެ އަޑުން އެކަނިވެސް އޭނާ ހިތްދަތިވެފައިވާ މިންވަރު ހާމަވެއެވެ.\n"ޔާރައްބީ... އެތުއްތު ދަރިފުޅު ފޮނުވާލީޔޭ... ކޮބާ ދަރިފުޅުގެ މަންމަ؟" ސަބްރީން އެހިއެވެ.\n"ވަރަށް ފަހުން ކައިވެންޏެއް ކޮށްގެން ފިރިހެންމީހާގެ ރަށުގައޯ އުޅެނީ. އަހަރެންނަށް މިހުރިހާ މައުލޫމާތެއް ދިނީ އެގޭގަ އުޅޭ ދަރިފުޅުގެ މަންމަމެންގެ ކަންތައްތައް އިނގޭ މީހެއް. މަސައްކަތްކުރިން އޭނަގެ މަންމައާއި ބައްދަލުކުރެވޭތޯވެސް. މިދުވަސްކޮޅު ރާއްޖެއިން ބޭރުގަޔޯ ވަނީ" ހުޝާމް ވާހަކަދެއްކިއެވެ.\n"ހާދަ ރަހުމެއްނެތް ބަޔެކޭ ދޯ. އެކަމަކު އެހާ ތުއްތު ދަރިއަކު ދުރުކޮށްގެން މަޔަކަށް ކެތްވޭތަ؟ ކީއްކުރާނީ އަދުގެ ހާލަތު" ސަބްރީން ބުނެލިއެވެ.\n"އަހަރެން މިކޮޅުގަ ކުޑަ ދުވަސްކޮޅަކު މަޑުކުރަން ބޭނުމީ. މި މައްސަލަ ކޯޓަށް ވައްދަން މިހާރު ބޭނުމީ. ކޮންމެ ހާލެއްގަވެސް އަހަރެން ދަރިފުޅު ބޭނުން" ހުޝާމް ބުނެލިއެވެ.\n"ތިއީ ރަނގަޅު ގޮތަކީ އަހަރެންނަށް އިނގޭ ވަރަށް ބެސްޓް ވަކީލެއް. ޒީކް ކައިރީގައި ބުނެގެން ނަމްބަރ ހޯދާލާނަން އިނގޭ" ޝެނަލް ބުނެލިއެވެ. އޭނާ ބޭނުންވަނީ އެކުވެރިޔާއަށް ދިމާވެފައިވާ ހިތާމަވެރި ވަގުތުގައި އެހީތެރިކަމުގެ އަތެއް ފޯރުކޮށްދޭށެވެ.\nހެދުން ބަދަލުކޮށްގެން ކޮޓަރިން ނިކުންނަން އުޅުނު އުނޭޝްއަށް ތަމަންނީ ގޮވައިލިއެވެ. ދޮރާއި ހަމައަށް ގޮސްފައި އުނޭޝް ބަލައިލިއެވެ.\n"އުނޭއަށް އިނގެއެއްނު އަހަރެންގެ ރައްޓިއްސެއް މިރަށުގަ ނެތްކަން. އަހަރެން އޯކޭތަ ޝާނީ ކައިރިއަށް އެގެއަށް ދިޔަސް" ތަމަންނީ އެހިއެވެ.\n"އަހަރެންނަށް މައްސަލައެއްނެތް" އުނޭޝް ބުނެލިއެވެ.\n"އުނޭ މާ އަވަސް އަރުވާލާފައި ކޮންތާކަށް ތިދަނީ" ތަމަންނީ އެހިއެވެ.\n"ރާނީ ކައިރިއަށް" އުނޭޝް ބުނެލިއެވެ. އެނދުގައި ރަޖާ އޮޅައިގެން އިން ތަމަންނީ ކުއްލިއަކަށް އައިސްޖެހުނީ އުނޭޝްގެ ފައި ބުޑުގައެވެ.\n"ކީކޭ...؟ ކީއްކުރަން އޭނަ ކައިރިއަށް. އަހަރެންނަށް އުނޭ ހިތްހަމަޖައްސައި ނުދެވެނީތަ؟" ތަމަންނީ އަހައިލިއެވެ.\n"ތިކަހަލަ ކަމަކުނޫން. އޭނަ އެހެރީ އަހަރެން ވަރަށް ހިތްހަމަނުޖެހޭ ކަމެއްކޮށްފަ. މިގޭތެރޭގަ ކަންތައްތައް އޭނައަށް ނިންމޭނީ އަހަރެން ކައިރީގައި އަހާފަ" އުނޭޝް ވާހަކަދެއްކިއެވެ. ތަމަންނީގެ ތުންފަތަށް ހިނިތުންވުމެއް ވެރިވީ އުނޭޝް އިރާނިޔާދެކެ ފޫހިވެފައިވާ މިންވަރު ފެނުމުންނެވެ.\n"ރަނގަޅު. މާ މަތީގަ އުޅޭ އަންހެނެއް. އެހެއްނުވާނީ މިގޭ ބައެއްމީހުން އުޅެނީ އޭނަ ބޮލަށް ލައިގެން ވިއްޔާ. އަހަރެން ހާދަ ފޫއްސެއްވެޔޭ އޭނަދެކެ" ހަށަން ބަނދެލަމުން ތަމަންނީ ބުނެލިއެވެ.\n"ތަމަން ތިދާ ތަނަކަށް ދާން ތައްޔާރުވާން އުޅޭ. ގެއަށް އަންނަންވީމަ ގުޅާ. އޭރުން ދާނަން ބަލާ" ތަމަންނީގެ ކޮލުގައި ފިރުމައިލަމުން އުނޭޝް ބުނެލިއެވެ.\nހޫނުފެން ތައްޓެއް ހިފައިގެން ބަދިގެއިން ނިކުތް އިރާނިޔާ ސިހުނީ ކުއްލިއަކަށް އޭނާގެ ކުރިމައްޗަށް އެރި އުނޭޝް ފެނުމުންނެވެ. ސިހުނުވަރުން ފެންތަށި އޭނާ އަތަށް ނުވެރުނީ ކިރިޔާއެވެ.\n"ކިހިނެއްވީ...؟" އިރާނިޔާ އަހައިލިއެވެ.\n"ރާނީ ތިއީ މިގޭ ކާކު؟ ކީއްވެތަ ރާނީ އަހަރެން ކައިރީގައި ނުބުނެ ގޮތް ނިންމަނީ؟" އުނޭޝް ވާހަކަދެއްކިއެވެ. އެހެންފަހަރުތަކާއި ޚިލާފަށް އުނޭޝްގެ އަޑު މިފަހަރު ބާރުވެފައި ހަރުކަށި ކަމެއް ހުއްޓެވެ.\n"ކަމްލާ!! ދޭބަލް ސިޑް ރޫމަށް މި ފެންތަށި ލާފަ އަންނަން" ދުރުގައި ހުރި ކަމްލާއަށް ގޮވާލާފައި އިރާނިޔާ ބުނެލިއެވެ.\n"އަހަރެން ކޮންގޮތަކަށް ކޮންކަމެއްތަ ނިންމީ. އަހަރެންނަށް އިނގޭ އުނޭ ނުބުންޏަސް އުނޭގެ ހަޔާތުގަ އަހަރެންގެ މަގާމަކީ ކޮބާކަން" އިރާނިޔާ ބުނެލިއެވެ. އިރާނިޔާގެ އަޑުގައިވަނީ އޮމާންކަމާއި މަޑުމައިތިރިކަމެވެ.\n"މާ ރަނގަޅު މީހަކަށްވެގެން އުޅުނަސް އަހަރެންނަށް އިނގޭ މިގޭތެރޭގަ މިހާރު ތިކުޅޭ ކުޅިވަރު" އުނޭޝް ބުނެލިއެވެ. ޙާއިޝާއަށް ކޮޓަރިން ނިކުމެވުނީ ހަމަ އެވަގުތުގައެވެ. އުނޭޝްއަށް އަށް ނަޒަރެއްދީފައި ޙާއިޝާގެ ދެވަނަ ނަޒަރު ފެންކަޅިވެފައި ހުރި އިރާނިޔާއަށް ހުއްޓުނެވެ.\n"ކިހިނެއްވެގެން މިއުޅެނީ؟ ރާނީ...! ދަރިފުޅާ ކިހިނެއްވީ"؟ ޙާއިޝާ ހުއްޓުނީ އިރާނިޔާ ކުރިމަތީގައެވެ.\n"އަހާބަލަ މަންމަގެ ރަން ދަރިފުޅު ކައިރީގައި ރޭގައި މަގުމަތިން އަހަރެންނަށް ފެނުނީ ކޮންކަހަލަ މަންޒަރެއްތޯ؟ އަހާބަލަ ނިކަން" އުނޭޝް ޙާއިޝާއަށް ބަލައިލިއެވެ. ޙާއިޝާ ބަލައިލީ އިރާނިޔާގެ މޫނަށެވެ. އިސްޖަހާލައިގެން ހުރިއިރު އިރާނިޔާގެ ދެލޯވަނީ ކަރުނަތަކުން ބަރާވެފައެވެ.\n"ރާނީ!! އުނޭޝް މިކިޔަނީ ކީކޭ؟ ދަރިފުޅު އެއްޗެއް ބުނެބަލަ؟" އިރާނިޔާގެ އަތުގައި ހިފާ ތަޅުވައިލަމުން ޙާއިޝާ ބުނެލިއެވެ.\n"މަންމާ! ރޭގަ އަޅުގަނޑާ ސިޑްއާ ދެމީހުން ޖޯލީގަ ތިބި ވަގުތު ހިނގި ކަންތައް އަޅުގަނޑު މަންމަ ކައިރީގައި ބުނީމެއްނު" އިރާނިޔާ ބުނެލިއެވެ.\n"އާނ... އެހެންނޫނަސް އުނޭޝް ކޮންއިރަކު ރާނީގެ ކަންތަކަށް އެހާ ސަމާލުކަން ދޭންފެށީ؟" ޙާއިޝާގެ ނަޒަރު އުނޭޝްއަށް ހުއްޓުނެވެ.\n"މަންމައަށް އަދިވެސް ވާނުވާ ނޭނގޭތަ؟ ނޫނީ ނޭނގޭކަމަށް ހެދެނީތަ؟ އުނޭޝް ބުނެލިއެވެ.\n"ހުއްޓާލާ. އުނޭޝް ތިއީ އަހަރެންގެ އުފަން ދަރިއަކަށް ވިޔަސް އަހަރެން ރާނީއަށް މާ އިތުބާރު ކުރަން. އަހަރެންނަށް ރަނގަޅީ ތިކަހަލަ މުޑުދާރު ވާހަކަ މިގޭތެރޭގަ ނުދެއްކިއްޔާ. އުނޭޝް ހީކުރީ ބާކީ ތިބި މީހުންވެސް އުޅެނީ އުނޭޝް އުޅޭ ވައްތަރަށް ކަމަށްތަ؟" ޙާއިޝާ ހަޅޭއްލަވައިގަތެވެ.\n"މަންމާ!! މަންމައަށް އެކައްޗެއްވެސް ނޭނގޭ. މާލިކްބޭ ކައިރީގައި ބުނެގެން އެ އާޝިދު މިގޭގަ މަޑުކުރާގޮތަށް ހަމަޖެއްސީ މީނަ. އަހަރެން ކައިރީގަ މާލިކްބޭ ބުނި ރާނީ ގުޅިއޭ. ކޮބާ އޭގެ މާނައަކީ؟ ރާނީ ކީއްވެތަ އާޝިދް މިގޭގަ ބަހައްޓަން ބޭނުންވަނީ؟" އުނޭޝް ވާހަކަދެއްކިއެވެ.\n"ރާނީ ދޭ ކޮޓަރިއަށް" އިރާނިޔާގެ ބުރަކަށީގައި ފިރުމައިލަމުން ޙާއިޝާ ބުނެލިއެވެ. އިރާނިޔާ ހިނގައިގަތެވެ. އޭނާ ކޮޓަރިއަށް ވަދެ ދޮރުލައްޕާލަންދެން ޙާއިޝާ ބަލަހައްޓައިގެން ހުއްޓެވެ.\n"ހުއްޓާލާ... އުނޭޝްއަށް މިހާރު ރާނީގެ ހާދަ މައްސަލަތަކެކޭ ތިފެންނަނީ. މާލިކު ކައިރީގަ ރާނީ އެވާހަކަދެއްކީ އަހަރެން ކައިރީގައި އިންދަ. އޭގެ މާނައަކީ ރާނީ އާޝިދާ ހިތާވީއޭތަ؟ ލަދުން ބޯފަޅާއިގެންދާވަރުވޭ... ތިނޫނީ ވާހަކައެއް ދައްކަން ނޭނގެނީތަ؟" ޙާއިޝާ ވާހަކަދައްކަމުން ދިޔައިރު އުނޭޝް ހުރީ ދުރަށް ބަލަހައްޓައިގެންނެވެ.\n"އުނޭޝް ހުއްޓާލާނީ އަހަރެން މަރުވީމަތަ؟" ޙާއިޝާ ބުނެލިއެވެ. އޭނާގެ އަޑު ކުރެހިގެން ދިޔައެވެ. އުނޭޝް ދުރުދުރުގައި ފިޔަވަޅު އަޅަމުން ކޮޓަރިއަށް ވަދެ ބާރަށް ދޮރުލައްޕައިލިއެވެ.\nބާލީސްމަތީގައި ބޯއަޅާލައިގެން އޮތް އިރާނިޔާ ސިހުނީ އޭނާގެ ފޯނަށް މެސެޖެއް އައި އަޑުންނެވެ. ބަލައިލިރު ސޭވް ނުކުރާ ނަންބަރަކުންނެވެ. ހަމައެކަނި 'ސޮރީ' ޖަހާލާފައިވާ ތަން ފެނުމުން އިރާނިޔާ ވިސްނައިލިއެވެ. ތިރީގައި ޖަހާފައި އިން ނަން އޭނާއަށް ފެނުނީ އިރުކޮޅެއްފަހުންނެވެ.\n"ސިޑް...! ސިޑްއަށް ކިހިނެއް މި ނަންބަރު ލިބުނީ. އަހަރެން ނުދެން. އަހަރެން ކައިރީގައި ނުވެސްއަހާ" އިރާނިޔާ ހިތަށް އެރިއެވެ. އިރާނިޔާގެ ހިތުގައިވާ އެއްޗެއް އާޝިދަށް އިނގުނު ކަހަލައެވެ. އެ ނަންބަރުން އާޝިދް ގުޅަން ފެށުމާއެކު އިރާނިޔާއަށް އިނދެވުނީ ބަލަހައްޓައިގެންނެވެ. އެންމެފަހުން އޭނާގެ ހިތް ނިންމީ އެފޯނު ނުނެގުމަށެވެ. އޭނާ އޮތީ އެއްވެސް މީހަކާ ވާހަކަދައްކާ މޫޑެއްގަ ނޫންވީމައެވެ.\nހުޝާމާއި އެކުގައި މަގުމަތީގައި ހިނގާފައިދިޔަ ޝެނަލް ހުއްޓުނީ ބަނދަރުމަތީ ވޮލީކޯޓާއި މާދުރުނޫން ހިސާބެއްގައެވެ. މުޅި ބަނދަރު މައްޗަށް ވަނީ ހަލަބޮލިކަން ގެނުވާފައެވެ. ވަގުތަކީ ހަވީރުގެ ހިތްގައިމު ވަގުތަށް ވުމާއެކު އެކި އުމުރުފުރާގެ މީހުންގެ ތަކުން ވަނީ ފުރިފައެވެ. ތަނުގައި ހިފާލާފައިވަނީ ކުޅުމުގެ އަޑާއި ކުޑަކުދިންގެ ސަކަރާތުގެ އަޑެވެ.\n"އަހަރެން އަދޫއާއެކު ރިލޭޝަނަކަށް ގޮސްފިން" ޝެނަލް ބުނެލިއެވެ.\n"އަސްލު. ކޮންގްރާ... މަށަށް މާކުރިން އިނގޭ ތިއީ ވާނެކަމެއްކަން" ހުޝާމް ބުނެލިއެވެ.\n"އެކަމަކު... ހިތަށް އަރަނީ ކިހިނެއްބާއޭ މިކަންކަން ވާނީ. ވަރެއްގެ މަންމައެއް ހުރީ. އަދޫ ބޭނުންވަނީ މެރީކުރަން" ޝެނަލް ބުނެލިއެވެ.\n"އަހަރެން ވާހަކަދައްކަފާނަން ރީންދައްތައާ" ހުޝާމް ބުނެލިއެވެ.\n"ހީވޭތަ މަންމަ އެއްބަސްވެދާނެހެން. މަންމަ ނުގަބޫލުވެއްޖިއްޔާ އަހަރެން ބޭނުމެއްނޫން މިކަން ކުރާކަށް" ޝެނަލް ބުނެލިއެވެ.\n"ވާނެ. ދަރިފުޅުގެ ކަންތަކުގަ މިފަހަރު މާލެގޮށްސަ އައިސް ތިކަމާ އުޅޭނަން އިނގޭ" ހުޝާމް ބުނެލިއެވެ.\nކޯޓުގައި ކުޅެންހުރި އަދްޔަންއަށް ބްރޭކެއް ލިބުމުން ފެންފުޅިއެއް ހިފައިގެން އެއްކައިރިއަކަށް ޖެހިލި ވަގުތު ކޯޓާއި ކައިރިން ރުކެއްގެ ފަންވަތެއްގައި ހިފަހައްޓާލައިގެން ހުރި ޝެނަލް ފެނުމުން ހީލައިފިއެވެ. އަތުން ހަނާއަޅާލުމާއެކު ޝެނަލްގެ އަތް އުފުލާލިއެވެ.\n"މިއީ ދޯ މިތަނަށް އަންނަން އެވަރަށް ހިފާލި ސަބަބަކީ..." ހުޝާން ދިމާކޮށްލިއެވެ. ވަގުތުން ޝެނަލްގެ ތުންފަތަށް ހިނިތުންވުމެއް ވެރިވެއްޖެއެވެ.\nގެސްޓްހައުސްއަށް ވަދެގެން ދިޔަ އާޝިދް ފެނުމުން ކައުންޓަރުގައި ތިބި ދެއަންހެންކުދިން އެކުއްޖަކު އަނެއްކުއްޖަކު ކަންފަތް ކައިރީގައި ސިއްރުން އެއްޗެއް ބުނެލިއެވެ. އެކަން އާޝިދަށް އިނގުނަސް އޭނާ މާބޮޑު ސަމާލުކަމެއް ނުދިނެވެ. ދެކުދިންނާ އަރާ ހަމަވެފައި ރީތި ހިނިތުންވުމެއް ހަދިޔާކޮށްލިއެވެ.\n"ރާޔާ ނޫޅެންތަ އެކަމާ" ކައިރީގައި އިން ޒީނާ ރާޔާގެ ކޮނޑުގައި ކޮނޑުން ޖަހައިލަމުން ބުނެލިއެވެ.\n"އަހަރެން ބިރުގަނޭ. އޭނައަށް ވުރެ ބޮޑަށް މި ވަޒީފާ މިވަގުތު އަހަރެންނަށް މުހިންމު" ހީލަމުން ރާޔާ ބުނެލިއެވެ.\nކެބިންއަށް ވަންގޮތަށް އާޝިދް އޭނާގެ ލެޕްޓޮޕް ނަގާފައި ހުޅުވައިލިއެވެ. އާދައިގެ މަތިން މިފަހަރުވެސް އޭނާގެ ތުންފަތަށް ވެރިވި ހިނިތުންވުމުގެ ފަހަތުގައިވީ ފެންނަން އިން އިރާނިޔާގެ ހިތްގައިމު ތަސްވީރެވެ. މުހިންމު ފޯނުކޯލެއް ކުރަންޖެހޭކަން އޭނާ ހަނދާންވުމާއެކު ޖީބުގައި އޮތް ފޯނު ނެގިއެވެ.\nކުއްލިއަކަށް އޭނާގެ ނަޒަރު ހުއްޓުނީ ކުރިމަތީގައި އައިސް ހުއްޓުނު އުނޭޝްއަށެވެ. އުނޭޝް އެތަނަށް އައި ސަބަބު އާޝިދަށް އިނގުނަސް އޭނާ ނޭނގޭކަމަށް ހަދާފައި ހިނިތުންވެލިއެވެ.\n"އުނޭޝް... ކަމަކުތަ؟ އަހަރެންނަށް ގުޅާލިނަމަ؟" ގޮނޑި ތެދުވަމުން އާޝިދް ވާހަކަދެއްކިއެވެ.\n"އަހަރެން މިއައީ ވަރަށް މުހިންމު ވާހަކައެއް ދައްކަންވެގެން" އުނޭޝް ބުނެލިއެވެ.\n"އަވަހަށް ހިނގާ. ކެފޭއަށްތަ އަރާނީ" އާޝިދް ބުނެލިއެވެ.\n"ނޫން. މިތަންވެސް ހަމަ ރަނގަޅު" އުނޭޝް ބުނެލިއެވެ.\n"އަހަރެންނަށް ހީވަނީ އަހަރެން ދައްކަން މިއުޅޭ ވާހަކަ މިހާރު އާޝިދަށް އިނގޭނެހެން" އުނޭޝް ބުނެލިއެވެ.\n"ހެހެހެ.... އަޖައިބެއްނު. އަހަރެންނަކީ ވަހީ އަންނަ މީހެއްނޫން" މަލާމާތުގެ ބެލުމަކުން އުނޭޝްއަށް ނަޒަރެއް ދިނުމަށްފަހު އާޝިދް ހީލުމުން އުނޭޝްއަށް އެގޮތް ކަމަކުނުދިޔައެވެ.\n"އާޝިދް ކީއްވެތަ މާލިކްބެގެ ގެއަށް ބަދަލުނުވީ؟ ކޮބާތަ އަހަރެންގެ ގޭގަ މަޑުކުރަން ބުނުމުގެ ބޭނުމަކީ؟" އުނޭޝް އަހައިލިއެވެ.\n"ހެހެހެ... ތިވާހަކަ ދޯ... ބުނެފާނަން. އެކަމަކު ހިތަށް އަރަނީ އުނޭޝްއަށް އަޑުއަހަން ކެތްވާނެބާއޭ..." އާޝިދް އުނޭޝްގެ ކުރިމަތިން މަޑުމަޑުން ހިނގާލާފައި ގޮސް އޭނާގެ ގޮނޑީގައި އިށީނެވެ.\n"އަސްލު ސަބަބަކީ މިއީ.." އާޝިދް އޭނާގެ ލެޕްޓޮޕް އުނޭޝްއާއި ދިމާލަށް އަނބުރައިލަމުން ބުނެލިއެވެ. ފިޔާތޮށި ކުލައިގެ ލޭސްފޮތީގެ އަތްދިގު ކުރުތާގައި ހިނިތުންވެލައިގެން އިން އިރާނިޔާގެ ތަސްވީރަށް ނަޒަރު ހުއްޓުމާއެކު އުނޭޝްއަށް ކުރިއަށް ފިޔަވަޅެއް އަޅައިލެވިއްޖެއެވެ.\n"އަހަރެންގެ ހިތުގެ މަލިކާ... މިދުނިޔެއިން އަހަރެންނަށް ފެނުނު އެންމެ ފުރިހަމަ އަންހެނާ. އަހަރެންގެ އީރަން..." އުނޭޝް ބަލައިލީ އާޝިދް ވާހަކަދެއްކި އަޑަށެވެ.\n"މާނައަކީ ކަލޭމެން ދެމީހުން..." އުނޭޝް ބުނަން އުޅުނެވެ.\n"ނޯ..ނޯ.. އަހަރެންނަށް އިނގޭ ތިކަހަލަ ކުޑަކުޑަ ސިކުނޑިއަކަށް ރަނގަޅު އެއްޗެއް ނުވިސްނޭނެކަން. އެހެންނަމަ އަތުތެރޭގަ އަގުބޮޑު ޖަވާހިރެއް އޮތްއިރު އޭގެއަށް އިހުމާލު ނުވީހެއްނު. އީރަންއަކީ އުނޭޝް ތިހީކުރާކަހަލަ އަންހެނެއްނޫން. އެއީ ވަރަށް މާތް އަހްލާގެއްގެ ވެރި އަންހެންކުއްޖެއް" އާޝިދް ވާހަކަދައްކަމުންދިޔައެވެ.\n"ކުރިން އަހަރެންނަށް ޝައްކުވީ. މިހާރު ޔަޤީންވެއްޖެ" އުނޭޝް ބުނެލިއެވެ.\n"ވާހަކައެއް ބުނަންތަ؟ އަދި ލޯބިވަނީ ހަމައެކަނި އަހަރެން. އެވެސް އުނޭޝްއަށް ވުރެ ކުރިން. އީރަންގެ ހިތުގައި އަހަރެންނަށް ދީފައިވާ މަގާމަކީ ހަމައެކަނި އެކުވެރިއެއްގެ މަގާމު" އާޝިދު ވާހަކަދެއްކިއެވެ.\n"އިތުރުވާހަކައެއް ބޭނުމެއްނޫން. އަހަރެން ދެން ކަންތައްކުރަންވާ ގޮތް އިނގޭނީ އަހަރެންނަށް" އާޝިދަށް ފުުރަގަސްދެމުން އުނޭޝް ބުނެލިއެވެ.\n"ވަރަށް އަވަހަށް ކަލޭ ކުރިމަތިން އީރަންގެ އަތުގައި ހިފައިގެން އަހަރެން ނިކުންނާނަން. އަހަރެން މިރަށުން ދާނީ އަހަރެންގެ ލޯބި ކާމިޔާބުކޮށްގެން" އާޝިދް ބުނެލިއެވެ. އުނޭޝް އާޝިދަށް ބަލަހައްޓައިގެން ހުރުމަށްފަހު ނިކުމެގެން ދިޔައީ ހިތުގައި ވަރުގަދަ ރޭވުމެއް ރާވަމުންނެވެ.


GoAir in alun raajje ah dhathuruthah fashaifi,3city akun seedhaa flight\n10:47am | Thursday, 09 July 2020\nމެދުކެނޑުމަކަށް ފަހު އިންޑިއާގެ ގޯއެއާ އިން އަނެއްކާ ވެސް ރާއްޖެ އަށް ދަތުރުތައް ފަށައިިފި އެވެ.\nމިދިޔަ އަހަރުގެ އޮކްޓޯބަރު މަހު އެންމެ ފުރަތަމަ ރާއްޖެ އަށް ދަތުރުތައް ފެށި ގޯއެއާ އިން މިދިޔަ ޖުލައި މަހު ވަނީ ދަތުރުތައް ހުއްޓާލާފަ އެވެ.\nފަސް މަސްދުވަހުގެ މެދުކެނޑުމަކަށް ފަހު މިއަދު އަލުން ދަތުރުތައް ފެށުން ފާހަގަކުރުމަށް ވެލާނާ އިންޓަނޭޝަނަލް އެއާޕޯޓް (ވީއައިއޭ) ގައި މިއަދު ވަނީ ހާއްސަ ހަފްލާއެއް ވެސް ބާއްވާފަ އެވެ. މި ހަފްލާ ޝަރަފްވެރިކޮށްދެއްވީ ޓޫރިޒަމް މިނިސްޓަރު އަލީ ވަހީދު އެވެ.\nގޯއެއާ އިން ރާއްޖެ އަށް އަލުން ދަތުރު ފަށާފައި ވަނީ އިންޑިއާގެ ތިން ސިޓީއަކުންނެވެ. އެއީ ވެރިރަށް ނިއު ދިއްލީ، ބެންގަލޫރު އަދި މުމްބާއީ އެވެ. މި ތިން ސިޓީން ވެސް ސީދާ ދަތުރު ރާއްޖެ އަށް ކުރުމަށް ހަމަޖެހިފައިވާއިރު، ހަފްތާ އަކު ފަސް ދުވަހު ދަތުރު ކުރާނެ އެވެ.\nއަލުން ދަތުރުތައް ފެށިއިރު، މުމްބާއީ-މާލެ-މުމްބާއީ އަށް ދަތުރު ކުރުމަށް ހަމަޖެހިފައި ވަނީ ކޮންމެ ހަފުތާއެއްގެ އާދީއްތަ، ބުދަ އަދި ބުރާސްފަތި ދުވަހު އެވެ. ދިއްލީ-މާލެ-ދިއްލީ އަށް ހޯމަ، ބުދަ އަދި ހޮނިހިރުގައި ދަތުރު ކުރުމަށް ހަމަޖެހިފައިވާއިރު، ބެންގަލޫރު-މާލެ-ބެންގަލޫރު ދަތުރު ކުރުމަށް ހަމަޖެހިފައި ވަނީ ބުދަ ދުވަހާއި އާދީއްތަ ދުވަހު އެވެ.\nގޯއެއާގެ ދަތުރުތައް އަލުން ރާއްޖެ އަށް މި ފެށީ އިންޑިއާ އިން ރާއްޖެ އަށް އަންނަ ފަތުރުވެރިން އިތުރުވެ، ރާއްޖޭގެ ޓޫރިޒަމްގެ ޕީކް ދުވަސްވަރާ ދިމާކޮށެވެ.\nޓޫރިޒަމްގެ ތަފާސްހިސާބުތައް ދައްކާ ގޮތުން މި އަހަރުގެ ޖުލައި މަހުން ފެށިގެން އިންޑިއާ ވަނީ ރާއްޖެ އަށް ދެވަނަ އަށް އެންމެ ގިނައިން ފަތުރުވެރިން ޒިޔާރަތްކުރާ މާކެޓަށް ވެފަ އެވެ. މިދިޔަ މަހު އިންޑިއާ އިން 11,265 ފަތުރުވެރިން ރާއްޖެ އައިސްފައިވެ އެވެ.\nރާއްޖެ-އިންޑިއާ, އިންޑިއާ, ގޯ އެއާ\nއިންޑިއާއިން ހިފެހެއްޓި މަސްދޯނި ދޫކޮށްލަން ނިންމައިފި\nއިންޑިގޯ އިން ޕޫނޭއާއި މާލެއާ ދެމެދު ދަތުރުތައް ފަށަނީ\nޕާކިސްތާނުގެ ވައިގެ ސަރަހައްދު ބަންދުކުރުމުން ފްލައިޓްތަކަށް ބުރޫއަރަނީ\nފެބްރުއަރީ 28, 2019\nއިންޑިއާ އިން ރާއްޖެއަށް 800 މިލިއަން ޑޮލަރުގެ ކްރެޑިޓް ފެސިލިޓީއެއް ދެނީ\nއިންޑިއާ އިން ގެންނަން ހިލަ އާއި ހިލަވެލީގެ ކޯޓާ އިތުރުކޮށްދީފި\nދުނިޔޭގެ އެންމެ އަގުހެޔޮ ހޮސްޕިޓަލް އިތުރަށް އަގުހެޔޮވެއްޖެ


SunOnline: Serbia ge defender Petar Planic Maziya ah\nޢަބްދުﷲ އައިމަން 15 Jan 2020, 12:20\nސާބިއާގެ ޑިފެންޑަރު ޕީޓާ ޕްލެނިޗް މާޒިޔާއަށް ސޮއި ކުރުމަށް ބޭއްވި ހާއްސަ ހަފްލާގެ ތެރެއިން --- ފޮޓޯ// މާޒިޔާ\nސާބިއާގެ ފުރަތަމަ ޑިވިޝަނުގައި ކުރިން ކުޅެ އޭޝިއާ ބައްރުގެ ޓީމުތަކުގެ ވެސް ތަޖުރިބާ ހުރި ޑިފެންޑަރު ޕީޓާ ޕްލެނިޗް މާޒިޔާއަށް ސޮއިކޮށްފިއެވެ.\nދިވެހި ޕްރިމިއާ ލީގުގައި މާޒިޔާއިން މިހާރު ވެސް ބޮޑު ލީޑެއް ނަގާފައިވާ އިރު އެއްވަނަ ގާތްގަނޑަކަށް ވަނީ ޔަގީންވެފައެވެ. އެއްވަނައިގައި 11 ޕޮއިންޓްގެ ލީޑެއްގައި މާޒިޔާ އޮތް އިރު، ލީގުގައި މިހާރު ކުރިއަށްދާ އިރު ތަށި ޔަގީން ކުރުމަށް ތިންވަނަ ބުރުގައި އެ ޓީމުން ބާކީ އޮތް ފަސް މެޗުން ހޯދަން ޖެހޭނީ އެންމެ އަށް ޕޮއިންޓްއެވެ. އެކަމަކު ކުރިއަށް އޮތް އޭއެފްސީ ކަޕަށް ތައްޔާރުވުމުގެ ގޮތުން އެ ޓީމުން އަންނަނީ ޓީމު ވަރުގަދަ ކުރުމަށް ހުނަރުވެރި ކުޅުންތެރިންތަކެއް ގެންނަމުންނެވެ.\nއެގޮތުން އައު އަހަރާ އެކު ހުޅުވުނު ޓްރާންސްފާ މާކެޓުގައި މާޒިޔާއިން ވަނީ މިހާތަނަށް ހަތަރު ކުޅުންތެރިން ގެނެސްފަ އެވެ. އެއީ ޓީސީ ސްޕޯޓްސް ކްލަބަށް ކުރިން ކުޅުނު ގައުމީ ޓީމުގެ މިޑްފީލްޑަރު އިބްރާހިމް އަައިސަމް އަދި މުހައްމަދު ސާމިރު އަދި އަފްގާނިސްތާން ގައުމީ ޓީމުގެ ޑިފެންޑަރު މުހައްމަދު ޝާރިފްގެ އިތުރުން ރޭ އެ ޓީމަށް ސޮއި ކުރި ޕްލެނިޗް އެވެ.\nއޭޝިއާ ގައުމުތަކުގައި މީގެ ކުރިން ކުޅެފައިވާ ޕެލްނިޗް ވަނީ މިދިޔަ އަހަރުގެ ފަހު ކޮޅު ބަންގްލަދޭޝްގައި އޮތް ޝެއިހް ކަމާލް ކަޕުގައި އިންޑިއާގެ ޗިޓަގޮން އަބަހާނީ އަށް ކުޅެފަ އެވެ. އެކަމަކު އެ ޓީމާ އެކު އޭނާ ކޮންޓްރެކްޓް އާ ނުކުރީ ބޭނުންވާ ވަރުގެ ހުށަހެޅުމެއް ނުލިބުމުންނެވެ.\nއުމުރުން 30 އަހަރުގެ ޕްލެނިޗް ވަނީ މީގެ ކުރިން ލުބުނާނުގެ ނެޖްމާ އާ އެކު 2017 ވަަނަ އަހަރުގެ އޭއެފްސީ ކަޕްގައި ވެސް ވަނީ ކުޅެފަ އެވެ. އޭގެ ފަހުން އޭނާ ފެނުނީ އިންޑޮނީޝިއާގެ ސުޕަ ލީގުންނެވެ. އޭނާ ކުޅުނީ ސުޕަ ލީގުގެ ޕީއެސްއައިއެސް ސެމަރަން އަށެވެ. އަބަހާނީ އަށް ކުޅުމުގެ ކުރިން އޭނާ ވަނީ ބޮސްނިއާ ދެވަނަ ޑިވިޝަނުގެ ކްލަބެއް ކަމަށްވާ ސްލޯގާ އަށް ކުޅެފަ އެވެ.\nއޭއެފްސީ ކަޕްގެ ޕްރިލިމިނަރީ ދެ ވަނަ ބުރުގައި މާޒިޔާ ކުޅޭނީ ބަންގްލަދޭޝް އަބަހާނީ ލިމިޓެޑް ޑާކާއާ އެވެ. އަންނަ މަހު5ވަނަ ދުވަހު ޑާކާގައި އަދި 12 ވަނަ ދުވަހު މާލޭގައި ކުޅޭ ދެ ލެގުން ކުރި ލިބިއްޖެ ނަމަ މާޒިޔާ އަށް ޕްލޭއޮފުން ފުރުސަތު ލިބޭނެ އެވެ. ޕްލޭއޮފުގައި މާޒިޔާ ވާދަކުރަން ޖެހުމުގެ ފުރުސަތު ބޮޑީ އިންޑިއަން ސުޕަ ލީގުގެ ބެންގަލޫރު އެފްސީއާއެވެ.


Velaana International Airport Tharahgee Kurumah 50 Million Dollaruge Loaneh ވެލާނާ އިންޓަނޭޝްނަލް އެއާޕޯޓު ތަރައްގީ ކުރުމަށް 50 މިލއަން ޑޮލަރުގެ ލޯނެއް – Huvadhoo News Velaana International Airport Tharahgee Kurumah 50 Million Dollaruge Loaneh Huvadhoo News\nވެލާނާ އިންޓަނޭޝްނަލް އެއާޕޯޓު ތަރައްގީ ކުރުމަށް 50 މިލއަން ޑޮލަރުގެ ލޯނެއް\n50 މިލިއަން ޑޮލަރުގެ ލޯނެއް ކުވައިތު ފަންޑުން ނަގައިގެން ވެލާނާ އިންޓަނޭޝަނަލް އެއާޕޯޓު ތަރައްގީ ކުރަން ނިންމައިފިއެވެ.\nރައީސް ޔާމިން ޢަބްދުލްޤައްޔޫމުގެ ސަރުކާރުން ފަށައިފައިވާ މަޝްރޫޢު ހިންގުމަށް، ކުވައިތު ފަންޑުން އިތުރު 50 މިލިއަން ޑޮލަރުގެ ލޯނެއް ނެގުމަށް ދިވެހި ސަރުކާރާއި ކުވެއިތާދެމެދު އެއްބަސްވުމެއްގައި ސޮއި ކޮށްފަިވަނީ މިއަދެވެ.\nދިވެހި ސަރުކާރުގެ ފަރާތުން މި އެއްބަސްވުމުގައި ސޮއިކުރެއްވީ ފިނޭންސް މިނިސްޓަރު އިބްރާހިމް އަމީރެވެ. ކުވެއިތު ފަންޑުގެ ފަރާތުން ސޮއިކުރެއްވީ އެ ފަންޑުގެ އެޑްމިން އެންޑް ފައިނޭންސް އެފެއާރޒްގެ ޑެޕިއުޓީ ޑިރެކްޓާރ ޖެނެރަލް ނެދާލް އޭ އަލް އޯލަޔާންއެވެ.\nމި މަޝްރޫޢުއަށް ކުވެއިތު ފަންޑުން 15 މިލިއަން ކުވެއިތު ދީނާރު ދޭން ނިންމައިފައިވާ ކަމަށް ފިނޭންސް މިނިސްޓްރީން ވިދާޅުވިއެވެ. މިއީ 770 މިލިއަން ދިވެހި ރުފިޔާއެވެ.\nވެލާނާ އިންޓާނޭޝަނަލް އެއާޕޯޓްގެ މި މަޝްރޫއަކީ 1 ބިލިއަން ޑޮލަރުގެ އަގުހުރި މަޝްރޫއެކެވެ. މި މަޝްރޫއު ކުރިޔަށް ގެންދަނީ ސައުދީ ފަންޑާއި އެމިރޭޓްސް އާއި ކުވައިތު ފަންޑުގެ އިތުރުން ޗައިނާގެ އެގްޒިމް ބޭންކުން ލޯން ނަގައިގެންނެވެ. މި މަޝްރޫއުގެ ދަށުން އާ ރަންވޭއެއް ތަރައްގީކޮށް އެ ރަންވޭއަށް އޭ-380 މަރުކާގެ މަތިންދާ ބޯޓެއް ޖައްސާފައިވާ ކަން ފާހަގަ ކޮށްލެވެއެވެ.\nކޮވިޑުގެ ސަބަބުން އެއާޕޯޓު ތަރައްޤީކުރުމުގެ މަސައްކަތްތައް ހުއްޓިފައިވާތާ ދުވަސްތަކެއް ވަނީ ފާއިތުވެފައެވެ. އެހެން ނަމަވެސް އަންނަ އަހަރު ތެރޭގައި މަސައްކަތް އެއްކޮށް ނިންމާލެވޭ ވަރު ވާނެ ކަމަށް ސަރުކާރުން ވިދާޅުވެއެވެ.\nކުވައިތް ފަންޑް ވެލާނާ އިންޓަނޭޝަނަލް އެއާޕޯޓް ފިނޭންސް މިނިސްޓްރީ


vnews - Hulhumale gai MTCC ge tower elhumah Singapore ge bayakaa havaalu kohfi\nހުޅުމާލޭގައި އެމްޓީސީސީގެ ދެ ޓަވަރު އެޅުމަށް ސިންގަޕޫރުގެ ކުންފުންޏަކާ ހަވާލުކޮށްފި\nހުޅުމާލޭގައި އެމްޓީސީސީގެ ޓަވަރު އެޅުމަށް ސިންގަޕޫރުގެ ކުންފުންޏާ ހަވާލުކުރުމަށް މިއަދު ބޭއްވުނު ރަސްމިއްޔާތުގެ ތެރެއިން -- ފޮޓޯ: އެމްޓީސީސީ\nބޯހިޔާވަހިކަން ފޯރުކޮށްދިނުމަށް ހުޅުމާލޭގައި ސަރުކާރުން ކުރިއަށް ގެންދާ "ހިޔާ" މަޝްރޫއުގެ ދަށުން އެމްޓީސީސީއަށް ދީފައިވާ ބިމުގައި މީހުންނަށް ދިރިއުޅެވޭ ގޮތަށް ދެ ޓަވަރު އަޅަން ސިންގަޕޫރުގެ އާރްއައި އިންޖިނިއަރިން ވޯކްސް ކުންފުންޏާ މިއަދު ހަވާލުކޮށްފި އެވެ.\nއެމްޓީސީސީގައި މިއަދު ބޭއްވި ރަސްމިއްޔާތެއްގައި މިކަމާ ގުޅޭ އެއްބަސްވުމުގައި އާރްއައި އިންޖިނިއަރިން ވޯކްސްއާ އެކު އެމްޓީސީސީގެ ފަރާތުން ސޮއި ކުރައްވާފައިވަނީ އެ ކުންފުނީގެ ސީއީއޯ އިބްރާހީމް ޒިޔަތު އެވެ.\nހުޅުމާލޭގައި މީހުންނަށް ދިރިއުޅެވޭ ގޮތަށް ދެ ޓަވަރެއް އެޅުމަށް ޝައުގުވެެރިވާ ފަރާތެއް ހޯދުމަށް އެމްޓީސީސީން އިއުލާންކުރީ މިދިޔަ މަހުގެ 29 ވަނަ ދުވަހު އެވެ. މިމަހުގެ ހަވަނަ ދުވަހުގެ ނިޔަލަށް ފުރުސަތު ހުޅުވާލުމުން މިކަމަށް ކުރިމަތިލީ ކިތައް ކުންފުނި ކަމެއް ވަނީ ސާފުވާ ގޮތް ނުވެފަ އެވެ.\nމިމަޝްރޫއަށް އެމްޓީސީސީން ހަރަދުކުރުމަށް ނިންމާފައިވަނީ ކިހާ އަދަދެއްގެ ފައިސާއެއް ކަމެއް ވެސް އެކުންފުނިން އަދި ހާމަކޮށްފައެއް ނުވެ އެވެ.\nހުޅުމާލޭގައި އެމްޓީސީސީގެ ދެ ޓަވަރު އެޅުމަށް ހަމަޖައްސާފައިވަނީ 10،000 އަކަފޫޓު ބިމެއްގަ އެވެ. މި ދެ ޓަވަރުގައި އެއް ކޮޓަރީގެ 152 އެޕާޓްމަންޓާއި ތިން ކޮޓަރީގެ 210 އެޕާޓްމަންޓް ހެދުމަށް ވަނީ އެމްޓީސީސީން ވަނީ ނިންމާފަ އެވެ.\nމި މަޝްރޫއު ގިނަ ވެގެން ދެ އަހަރުގެ ތެރޭގައި ނިންމާލެވޭނެ ކަމަށް އެމްޓީސީސީން މައުލޫމާތުދެ އެވެ.\nހުޅުމާލޭގައި 80،000 މީހުންނަށް ބޯހިޔާވަހިކަން ފޯރުކޮށްދިނުމަށް އަމާޒުކޮށްގެން "ހިޔާ"ގެ ނަމުގައި ބޮޑު މަޝްރޫއެއް އިފްތިތާހުކޮށްދެއްވީ މިދިޔަ ނޮވެމްބަރު މަހުގެ 18 ވަނަ ދުވަހުގެ ރޭ ހުޅުމާލޭގައި ބޭއްވި ހާއްސަ ރަސްމިއްޔާތެއްގައި ރައީސުލްޖުމްހޫރިއްޔާގެ ދެކަނބަލުންނެވެ.\nބޭރުގެ ދެ ކުންފުނި ހިމެނޭ ގޮތަށް 22 ކުންފުންޏެއް މިމަޝްރޫއުގައި ބައިވެރިވެފައިވާއިރު މިމަޝްރޫއުގެ ދަށުން 14 ބުރީގެ 62 ޓަވަރު އެޅުމަށް ވަނީ ނިންމާފަ އެވެ.